text:
- Sum nakað nýtt bjóðar KVF við hesum framleiðsluna av eini útvarpssending alment út til persónar og fyritøkur við røttu førleikunum at átaka sær fyri eitt fast gjald fyri hvørja sending.
Sambært lýsingini er talan um nýggja útvarpssending í vetrarskránni 2018/19, sum vikuliga skal viðgera allan tíðindaflutning í Føroyum.
- Sendingin skal viðgera tíðindini í vikuni og týðandi rák í journalistikki. Stríðið millum journalistar, lobbyistar, spunasmiðir og politikarar um, hvør skal definera veruleikan er harðari enn nakrantíð áður. Lesarar, lurtarar og hyggjarar vera í dag undirdíktir í mótsigandi tíðindum, tíðindaskrivum, facebooknotum og beinleiðissendingum (facebook Live, youtube os.fr.).
- Tíðindamiðlar eru regluliga fyri atfinningum – bæði frá øðrum tíðindamiðlum og frá makthavarum, sum við sosialum miðlum í dag kunnu velja journalistar og miðlar frá, tí teir hava fleiri lesarar á egnum profilum enn tíðindaportalar hava.
- Verturin á sendingini skal við kønari fakligari hond leiða lurtaran gjøgnum tíðindameldurin og avdúka vánaligan journalistikk, spuna, følsk tíðindi og marknaðarføring dulklødd sum tíðindi, verður sagt.
Og umframt sjálva útvarpssendingina skal tilboðsgevarin gera eitt reyp ella ein brellibita um komandi sendingina, sum kann sendast í 1-2 dagar frammanundan. Eisini skal ein stutt lýsing í teksti gerast av sendingini hesa vikuna, sum kann leggjast á sosialu miðlarnar.
Um tú veitst okkurt, sum VP ikki veit - skriva so til vp@vp.fo


c: text/html

text:
18. Sep 2011
Jan Berner vitjaði aftur í Føroyum vikuskiftið 9.-11. sept. ...
03. Jul 2011
http://www.natwestiowresults2011.com/files/TableTennisResults.pdf ...
02. Jul 2011
Stóri finaludagurin í borðtennis endaði borðtenniskappingina fríggjadagin. Rakul og Henrietta, ið longu høvdu tryggjað Føroyum bronsuna, skuldu royna seg í hálvfinaluni móti stórtalentinum Alice Loveridge og tí royndu Dawn Morgan. Rakul og Henrietta spældu ein góðan dyst, spældu frítt og løgdu meiri trýst á Guernsey-kvinnurnar,...
02. Jul 2011
Borðtenniskappingin fór fram í einum privatskúla, har m.a. cricket var partur av tímatalvuni. Fleiri av kanaloyggjunum eru kendar sum skattaskjól, og tískil er grundarlag helst fyri tílíkar privatskúlar. Hóast skúlin var mitt inni í Ryde, so var talan um grønan blett rundan um skúlan. ...
30. Jun 2011
Úrslitini í blandaðum tvímansleiki, tvímansleiki hjá monnum og kvinnum. Leggjast skal sjálvandi aftrat, at Rakul og Henrietta leika hálvfinalu ímorgin kl. 09.30, so endaligu úrslitini í kappingini hjá kvinnunum koma í morgin. Henrietta og Ragnar taptu 1/4 finaluna - eitt gott úrslit! Blandaður tvímansleikur:...
30. Jun 2011
Í dag fingu vit høvi, at vitja Carl Prean, ið er ættaður av Isle of Wight. Hann vitjaði Ryde School, har hann hevur gingið í skúla - og tað er har borðtenniskappingin er. Jan Berner, landsliðsvenjari okkara, kennur flestu borðtennisfólk í Europa. Hann fekk eitt...
30. Jun 2011
Henrietta Nielsen og Rakul Mikkjalsdóttir hava leikt seg í hálvfinaluna í tvímansleiki fyri kvinnur. Tískil er oyðimarkargongdin viðvíkjandi føroyskum heiðursmerkjum í borðtennis á oyggjaleikunum síðani 2005 endað. Kl. 09.30 spæla tær hálvfinalu og so fáa vit at síggja hvussu leikur fer. Bronsan er tryggjað -...
29. Jun 2011
Seinnapartin mikudagin sníktu vit okkum á eina lítla útferð til Sandown og Shanklin. Landsliðsvenjarin, Jan Berner, sum er svenskari búsitandi í Noregi, Peter Niclasen og Jóannes Guttesen, sum eru ferðaleiðarar. Vit vitjaðu ÍSF í Sandown, hugdu eitt sindur eftir flogbólti og fóru so í gamla...

robotstxt: allowed

filter: keep


text:
Filmsfelagið fer nú at vísa bestu filmar av nýggja evropiska filmsmarknaðinum. Byrjað verður mikukvøldið 18. apríl kl 20, tá Høgni Djurhuus fer at innleiða hin franska Happy End, sum er nýggjasti filmur hjá eysturríkska filmsleikstjóranum Michael Haneke. Hann er í dag 76 ára gamal og hin seinasti av teim stóru, sum enn er á lívi. Tað heldur Høgni, og hevur tí játtað at innleiða hesa serstøku sýning, har høvuðsleikarar eru fronsku Jean-Louis Trintignant, sum er 87 ára gamal, og Isabelle Huppert, sum bara er 65. Haneke og Huppert hava samstarvað í La Pianiste í 2001, tá tey vunnu fleiri virðislønir, m.a. tríggjar í Cannes fyri besta avrik tað árið.
Annar filmurin í evropisku meistararøðini er hin týski Aus dem Nichts, sum í ár vann Golden Globe virðislønina. Leikstjóri er Faith Akin (f.1973), sum eins og Haneke hevur vunnið fremstu evropisku filmsvirðislønir, millum annað hina gyltu bjørnina í Berlin. Hann er úr Hamburg, men er av turkiskari ætt, sum skilst á navninum. Týska Diana Kruger (f.1976) hevur høvuðsleiklutin, og varð í Cannes kosin besti kvinnulighi leikari fyri júst henda thriller-leiklut.
Triði filmurin í evropisku meistararøðini í Filmsfelagnum í vár er skakandi norski filmurin hjá Erik Poppe Utøya 22. juli. Leikstjórin gjørdi Kongens Nei (2016), sum Filmsfelagið sýndi fyri fullum húsum í fyrrárið. Í nýggja filminum Utøya 22. juli fylgja vit eini fiktivara gentu, Kaja, sum er 18 ár, og leitar eftir systrini. Filmurin er one-take og Breivik fær ongan leiklut.
Tá filmurin varð frumsýndur á høvuðsskránni á filmstevnuni í Berlin í ár, og 1500 altjóða journalistar sóu hann, segði danski Jørgen Kristensen, at hetta var týdningarmesti filmur í ár. Hann er fyrrverandi stjóri í Scanbox og er nú eftirløntur. Fáur hevur sum Jørgen royndir at velja film, sum hóskar seg til ymsar marknaðir og biografar. Hóast eftirløntur, skrivar hann sonevndar screening rapportir fyri átjan biografar. Ein teirra er Havnar Bio. Í góðum samstarvsanda hevur biografurin givið Filmsfelagnum innlit í screening rapportina og estimatið til biografin, at sýna filmin ella ikki. Orðini frá Jørgen Kristensen eru soljóðandi:
På sit niveau er Utøya 22 juli en af de mest vellykkede film i sin genre. Det er ikke en dokumentarfilm, men kunne være det. Karaktererne er fiktion, men bygger på brudstykker af de overlevendes beretninger. Alle kender baggrunden. Anders Breivik bringer først en bombe til eksplosion i regeringsgaden i Oslo. Siden følger et rædselsvækkende forløb, hvor unge socialdemokrater på ferielejr på den lille ø Utøya i Oslo fjorden i løbet af 72 minutter skydes ned - nærmest som kaniner i bur. Utøya 22. juli er lavet i 1:1 fiktionelt format. Vi oplever ikke - som med de fleste film - historien set udefra, men oplevet i øjenhøjde - indefra. Lidt ligesom med Sauls Søn, der vandt en Oscar for bedste fremmedsprogede film, for et par år siden. Da var den en KZ-lejr, oplevet indefra. Et genialt greb i historien er, at vi aldrig ser Anders Breivik - ja, han nævnes end ikke i filmens eftertekster som andet end en "34-årig højreekstremist fra Oslo". Filmens omdrejningspunkt er pigen Kaja, der - da helvedet bryder løs - leder efter sin lillesøster Emilie. Skyderiet på Utøya varede 72 minutter - helvedet i filmen varer 72 minutter. De unge (og vi som tilskuere) ved ikke, hvad der sker. Anders Breivik er gået i land iført politiuniform - og vi oplever helt tæt på de unges paranoia, forbløffelse og galopperende angst - efterhånden som skuddene falder fra alle hjørner af øen, hvor de unge forsøger at gemme sig i skovbunden eller vandkanten. Det er hård kost. Utøya 22. juli er en film, det er svær at se uden at få tårer i øjnene. Man har næsten svært ved at tro, det er unge skuespillere - eller castet til rollerne - der gennemspiller forløbet. Så autentisk og livagtigt virker det. Når 2018 er forbi, vil Utøya 22. juli fremstå som en af årets vigtigste. Den har selvfølgelig en helt klar nationalhistorisk betydning for Norge, hvor den vil sætte dybe spor, men den er samtidig en aktuel reference til skoleskyderierne, der næsten hver uge finder sted i USA. Estimat: Det er selvfølgelig svært at gisne om, hvor mange der har lyst til at betale 80 - 100 kroner for halvanden time i helvede - men ingen lades uberørt af filmen, der mange steder er hjerteskærende. Derfor er det vigtigt at vise den. Desuden - det er årets nemmeste film til skoleforestillinger. Den burde være pensum i de øverste folkeskoleklasser - og i gymnasiet.
Fjórði filmurin í evropisku meistararøðini í Filmsfelagnum er hin finski Ókendur hermaður (Tuntematon sotilas 2017). Hetta er best umtókti filmur í finskum biografum beint nú. Leikstjórin Aku Louhimies (f.1968) hevur eins og tveir undan honum gjørt filmin við støði í kendu skaldsøguni hjá Väinö Linna (1920-1992) frá 1954. Hetta er sostatt triði finski filmur, sum er gjørdur úr somu innlendsku søgu,"Tuntematon sotilas". Hinir filmarnir eru frá 1955 (Edvin Laine) og 1985 (Rauni Mollberg). Nú er høvið at síggja oftast filmaða og best dámda finska filmin í Filmsfelagnum mitt í Havn - ein krígsfilmur við natúrligum ljósi og donskum undirteksti!
Fimti filmurin í evropisku meistararøðini er The Islands and the Whales hjá skotska Mike Day, sum Filmsfelagið frumsýndi í Havnar Bio í fyrrárið. Nú hevur filmurin verið sýndur úti í heimi, og vit spyrja leikstjóran, hvussu móttøkan hevur verið. - Er fokus enn á blóðið í føroyskum grindadrápi, ella hevur filmurin megnað at flyta kjakið, sum fyrr hevur elvt til boykott av Føroyum og føroyskum vørum, til nýggj og almenn viðurskifti, ið røkka longur enn tað, vit síggja?
Væl møtt til eitt virkið vár í Filmsfelagnum, har tey alt árið elska film!


text:
Ingi Samuelsen
09.02.2018 - 08:14
Tíðindi > Eysturoy - Fuglafjørður
Byggifelagið Heildarverk hevur boðað frá, at tað tekur seg úr partalagssamstarvinum um at byggja nýggja skúlan í Fuglafirði.
Ætlan var at byggingin av skúlanum skuldi skipast sum partalag, men hetta hevur ikki borið á mál. Tí vkerður nú arbeitt við at bjóða arbeiðið út sum vanligt útboð, sigur Fuglafjarðar kommuna í eini almennari fráboðan.
Heildarverk er farið ígongd við stoypiarbeiðið, og fyritøkan hevur boðað frá, at hon bjóðar seg fram at gera betongarbeiðið liðugt.
Mett verður tí ikki, at hetta kemur at hava ávirkan á tíðarætlanina.


text:
Leygardagin vóru Føroyar á fjórða sinni umboðaðar til norðurlandameistaraskap í lendisrenning. Fyrstu trý árini høvdu vit eina kvinnu við hvørt árið. Valborg Heinesen í Reykjavík í 2014, og Marnu Egholm í Gøtuborg í 2015 og Kristiansand í 2016. Hesuferð varð mett, at ungu genturnar úr Treysti, Oddvør Josephsen og Maria Biskopstø, høvdu bestu møguleikarnar í stríðnum móti allarbestu norðurlendingunum.
So er sett upp til startin. Føroyar máttu deila bás við Ísland, og fingu tí bert Mariu í fremstu startrøð. Oddvør sæst aftanfyri íslendsku Andreu Kolbeinsdóttir, sum gjørdist nummar 13.
Juniorgenturnar skuldu vera undir 20 ár, so 16 ára gamla Oddvør og 15 ára gamla Maria vóru í yngra endanum, og fingu tað eisini hart móti teimum eldru og sterkaru gentunum. Sera hart var eisini at stríðast við 4,5 km renniteinin, har undirlagið var dýggjvátt sítt gras, runadýki, brekkur og ein ørgrynna av sneiðingum.
Maria í undabrekkuni. Men hált var í rununi, og nógv vóru, sum duttu í svingunum
20 gentur vóru tilsamans teknaðar til NM-kappingina, men danska vetrarkappingin var eisini partur av hesi kapping, so okkara sluppu eisini at royna seg móti breiðu donsku elituni. Hetta gav okkara gentum eina nógv betri kapping, tí móti hinum landsliðsrennarunum gjørdist einki. Maria og Oddvør komu tí í mestan mun at stríðast við danskar gentur, sum ikki vóru á landsliðnum. Maria gjørdist tilsamans nr. 27 og Oddvør nr. 32 av teimum íalt 43 rennarunum.
Oddvør stríddist væl, og tók fleiri av donsku vetrar-rennarunum
Kappingin fór fram í Middelfart í stórsligna landslagnum oman móti Fænø Sund og renniteinurin var millum smátturnar, har allir luttakararnir búðu. Hetta virkaði stak væl og kappingin var sera væl fyriskipað upp á allar mátar. Næsta ár verður NM í lendisrenning í Íslandi. Vónandi hava vit rennarar tá, sum kunnu bjóða bestu norðurlendingum av.
Eftir lokið stríð sluppu rennaranir at taka mynd saman við formanninum. Myndirnar hevur Karin Kirke Petersen tikið. Hon var eisini leiðari á ferðini
Danski triatleturin Alberte Kjær vann hesa NM-kappingina, og saman við liðfeløgunum Anna Mark Helwig og Laura Valgreen Petersen vann Danmark eisini liðkappingina.
Øll úrslitini síggjast HER


text:
Sverri Egholm
15.05.2018 - 14:35
Mentan > Mentan > Miðlar & fólk
Í apríl gjørdi hon um seg í Connery, og nú er hon aftur aktuell við nýggjari myndarøð.
Talan er um 26 ára gomlu Katrinu Mariu Christiansen úr Havn, sum millum annað gjørdist ársins sprund 2017 millum lesararnar hjá M!.
Í hesum sambandi hevur mannfólkamiðilin gjørt eina nýggja myndarøð av Katrinu Mariu, sum fekk helmingin av atkvøðunum.
Hon er blivin kend fyri sín tokka fyri Manchester United, men hesaferð er tó einki at síggja til tað.
Í samrøðuni við blaðið sigur hon, at mamma hennara er størsti fjepparin. Hon dámar allar myndirnar, og lesur allar viðmerkingar og greinar, sum verða skrivaðar um seg, greiðir Katrina Maria frá.
Síggj myndarøðina her


text:
Mastercard til vinnurekandi
Mastercard Business er eitt altjóða gjaldskort, sum er ætlað fyritøkum og vinnurekandi. Kortið er sera væl egnað sum útreiðslukort og kann útflýggjast teimum starvsfólkum, í fyritøkuni, ið hava tørv á kortinum. Tryggingar eru eisini knýttar at kortinum.
Vit bjóða Mastercard Business sum Standard, Gull og Platin. Les meira um ymisku sløgini her. Les meira um Mastercard á heimasíðuni hjá LP Mastercard.
Fyrimunir við Mastercard Business
Sera væl egnað sum útreiðslukort hjá starvsfólkum.
- Kann brúkast í Føroyum og uttanlands.
- Møguleiki at velja millum Standard, Gull og Platinum kort.
- Ferðatrygging íroknað
- Hevur innbygda nándfunku, ið ger tað møguligt at rinda uttan at seta kortið í kortterminalin.
Møguleiki fyri at fáa gjald flutt aftur
Sum korthaldari hevur tú í summum førum møguleika fyri at fáa eitt gjald flutt aftur, sum er goldið við Mastercard Business, um keypið er framt á internetinum ella við post- og telefonordra. Tak niður oyðublað til endamálið.


text:
Bygging
Kunoyar Kommuna hevur tey seinastu árini útstykkjað nógv grundstykkir fyri at vera før fyri, at nøkta teir eftirspurningar, sum er- og hevur verið eftir grundstykkjum, fyrst og fremst til sethúsabygging. Undir teiginum "Grundøki" sæst eitt yvirlit yvir tøk grundstykkir og tann sera lága prísin, hesi stykkir verða selt fyri. Íbinding til vatn og kloak eru uttan meirkostnað.
Afturat hesum bjóðar kommunan leigugrundir til ídna við kaiøkið í Haraldssundi.
KALENDARI
SAMBAND
Kunoyar kommuna
Kunoyargøta 7
780 Kunoy
Tel. +298 21 68 14
Skrivstovan
Kunoyargøta 7
780 Kunoy
Opið er:
Mánadagin frá 9:00 til 11:00


text:
Úrslitið hjá Atlantic Airways annan ársfjórðing í ár eftir skatt var 6,2 mió. kr. samanborið við 5,7 mió. kr. í 2012. Úrslitið fyrra hálvár í 2013 var 3,5 mió. kr. samanborið við 1,4 mió. kr. í 2012. Fleiri ferðafólk hava flogið við felagnum fyrra hálvár í ár enn í fjør. Vøksturin á 7 prosent stendst av, at fleiri setur hava verið í útboði, og at fleiri lágprísferðir eru seldar
Samlaða sølan hjá felagnum vaks úr 215 mió. kr. fyrra hálvár í fjør upp í 234 mió. kr. sama tíðarskeið í ár. Úrslitið áðrenn avskrivingar og fíggjarpostar fyrra hálvár í ár var 37,7 mió. kr. samanborið við 31,7 mió. kr. somu tíð í fjør. Úrslitið áðrenn avskrivingar og fíggjarpostar annan ársfjórðing í ár var 24,3 mió. kr. samanborið við 24,7 mió. kr. í fjør.
"Vit hava flogið fleiri ferðafólk fyrra hálvár í ár enn í fjør, tí vit við Airbus-flogfarinum øktu um kapasitetin fyrsta ársfjórðing, og tí fleiri lágprísferðir hava verið í útboði. Í juni kom næsta Airbus-flogfarið í flotan og fór m.a. at flúgva til Milano. Hendan farleiðin hevur verið sera væl umtókt bæði millum føroyingar og italienarar, eins og ferðafólk hava tikið væl undir við øktu flúgvingini til Barcelona,” sigur Magni Arge, stjóri í Atlantic Airways.
Við næsta Airbus-flogfarinum er leiguflúgvingin eisini økt. Felagið hevur í summar flogið fyri fleiri danskar ferðaskrivstovur til ferðamál í Grikkalandi, Sisilia, Sardinia, Korsika, Spania, Tunesia, Egyptalandi, Turkalandi og til Grønlands. Triðja Airbus-flogfarið kemur í oktober og skal í vetur fyrst og fremst í leiguflúgving úr Danmark. Flogfarið skal eisini styðja upp undir flúgvingina millum Føroyar og Danmark um summarið.
Atlantic Airways hevði serstakliga stórar avbjóðingar av liggjandi mjørkaveðrinum í Føroyum í juli. Áhaldandi mjørkaveðrið kostaði felagnum millum 7,5 og 8,5 mió. kr. í eykaútreiðslum. Airbus-flogførini eru útgjørd við framkomnastu navigatiónsútgerð, teirri sonevndu RNP AR-útgerðini, og hetta spardi felagið fyri 20 afturvendingar í tíðarskeiðnum frá 28. juni til 24. juli, tá 54 flogfør annars vendu við ella avlýstu.
Danska uttanríkisráðið hevur fyri kortum mælt fólki frá at ferðast til Egyptalands, sum støðan er har í løtuini. Triðja ársfjórðing ávirkar hetta ikki leiguflúgvingina hjá felagnum stórvegis, tí flúgvingin hagar hendan ársfjórðingin er avmarkað, men heldur støðan fram fjórða ársfjórðing, tá meiri flúgving verður, kann tað ávirka ársúrslitið.
“Sum støðan er í løtuni, vænta vit, at ársúrslitið verður á leið tað sama sum í fjør, men fyrivarni skal takast fyri hækkandi oljuprísum, óstøðugum veðri og óstøðugum viðurskiftum í Egyptalandi,” sigur Magni Arge.


text:
Á Aliráðstevnuni verða í ár styttri og longri framløgur um evni, sum eru viðkomandi fyri alingina. Hugt verður aftur á, hvussu árið 2017 hilnaðist, og eisini eftir útlitunum fyri komandi tíðina. Dagurin endar sum vant við, at besta úrslit hjá ávíkavist alistøðum á sjónum og hjá smoltstøðunum verður kosið. Øll skráin fyri Aliráðstevnuna sæst her.
Veitsluhaldið byrjar í ár fyrr enn vanligt, og verður eisini skipað øðrvísi. Í staðin fyri vanligt borðhald, verður veitslan skipað við ymiskum matarstøðum, og tað verður meira gjørt burturúr undirhaldinum.


text:
Góðu áhoyrarar!
Lítli Kristjan visti hví nøkur fingu grátt hár - "tað er fyri at vit skulu síggja, at tey eru gomul," segdi hann.
Jú, vit hava hug at trekkja uppá smílibandið, men eru vit so nógv øðrvísi.
Nei, vit brúka 67 fyri at vita, nær fólk eru gomul.
67 er blivið vegamótið.
Frá einum degi til annan verða fleiri bólkað sum útgingin. Útgingin á arbeidsmarknadi, útgingin í starvsfólkahópi, útgingin til starvsfólkaútferðir og jólabordhald. Útgingin sum vitandi og íblásturgevandi. Ella bara útgingin.....pensionistur. Tú kennir svarini, men tú fært ongar spurningar
Bara fyri at hugleida um vidurskifti, sum onkursvegna bara eru so, og uttan at vit spyrja ella finnast at.
Eg haldi, at her fer ov nógv til spillis. Í dag er minni munurin á fólki, um tey eru fimti ella sjeyti, og uttan at henda røða skal blíva politisk, má eg í hesum samanhangi vísa á, at vit síggja sera virknar landssttýrismenn yvir 67, sum ikki er bara ein hissini uppgáva.
"Fá tær eitt frítíðarítriv, meðan tú ert ungur og sum tú kanst detta á, tá tú blívur gamal, siga vit."
Og tá hugsa vit um modellbygging, postalínsmáling, maskinbinding og so framvegis. Einki galið við tí.
Men hvat við allari vitanini, øllum royndunum, øllum sjónarmiðjunum, øllum mistøkunum, sum tey ungu skuldu læra av? Hetta er eisini evni, sum ST hevur sett sum tema fyri altjóða eldradagin. Hvussu kunnu vit fáa gagn av royndum teirra eldru, teirra tilfeingi og íkasti til framtíðarsamfelagið?
Eitt annað, sum blívur ein mátistokkur fyri um fólk eru ung ella gomul, er teldan ella tøknin.
Tøknin hjálpir í samskifti, í greinan av viðurskiftum, til rutinuuppgávur og annað, men sjálv tøknin kemur íkki ístaðin fyri vísdóm, hugburð til viðurskifti ella meting um uppgávurnar eru rættar, neyðugar og framárættaðar.
Til hetta seinna krevst ár á baki – lívsroyndir, vitan og evni at hugsa og meta um. Og er tøknin bara av tí góða?
Hvussu nógv tilfar man liggja í skriviborðskuffum, tí tað var lætt tøkniliga at framleiða, og tøknin, sum skuldi verða amboðið, tóktiskt at blíva málið í sjálvum sær, tí fólkini dámdu og megnaðu at arbeiða við tøkni. Men í fleiri førum bleiv verkætlanin ikki til nakað, testirnar blivu ikki til nakað, kanningarnar blivu ikki til nakað, tí restin fylgdi ikki við – fólkini at hugsa arbeiðið inn í samanhang, at seta arbeiðið í gongd, politikkarar, sum skuldu taka støðu og so framvegis. Fyri samfelag og arbeiðspláss nógvir burturspiltir pengar.
Og tí hugsi eg tøknina við minussum og plussum. Og tí havi eg eisini hug til at seta eldri upp ímóti yngri, tí tíðarrákið og arbeiðskrøvini í ov stóran mun hava gjørt tøknina til avgerandi og til ein skilna millum fólk og bólkar – millum yngri og eldri.
Har, eg haldi, at sunn fornuft og tankavirksemi mátti víkja.
Har eldri fólk hava hildið yngri verið klókari, tí hesi tøkniliga og framføringsliga hava havt ein fyrimun. Har eldri hildu seg aftur við at meina, koma við hugskotum, vera kritisk, tí tey hildu, at hini yngru, sum dugdu tøknina, máttu vera klókari. Ja, har okkara eldru blivu líkasæl, máttleys og uppgevandi –
Og dugdi tøknin at samskifta, dugdi tøknin at meta um hvønn hon vendi sær til ella dugdi tøknin ‘menniskjamál’, sum onkur pensionistur tekur til? Hvussu síggja brøvini út, uppgerðirnar – frá Telé, frá Sev, frá bankunum, frá tryggingarfeløgum?
Royni, við mínari røðu, at biðja um atfinningar, eftirmetingar, orðaskifti og kjak um hvørja ífyllu og leiklut tøknin skal hava og royni at kasta ljós á eina stóra slagsíðu.
Samstundis sum eg vóni, at seinnu fyrilestrarnir um hetta sama evnið, fara at vera frá tí ljósaru síðuni. Sum hóast alt er góð, gevandi og lættir um, bæði hjá eldri og yngri.
Við hesum hugleiðingum um skifti í aldri og um eldri í tøkniverð – fari eg at lýsa eldradagin settan.
Takk fyri
Bergun Kass


text:
Landsbankin skal virka fyri fíggjarligum støðufesti og er fíggjarstovnur hjá tí almenna. Við støði í sínum leikluti sum fíggjarstovnur hjá landinum, og greiningum av fíggjargeiranum og búskapinum sum heild, ynskir Landsbankin at tæna Føroya fólki, við at kunna og ávara um fíggjarligar váðar í búskapinum.
Landsbankin veitir greiða, álítandi og støðuga kunning um gjaldføri og skuld hjá landinum og fíggjarliga støðufesti í Føroyum.
Virka fyri fíggjarligt støðufesti í Føroyum
Landsbankin virkar fyri fíggjarligum støðufesti í Føroyum við at hava eftirlit við váðum í figgjarkervinum og øðrum pørtum av búskapinum, ið kunnu ávirka fíggjarliga støðufesti.
Landsbankin er skrivstova hjá Føroya Váðaráð. Endamálið hjá Føroya Váðaráð er at eyðmerkja og hava eftirlit við systemiskum fíggjarligum váðum í fíggjargeiranum og í síni heild í Føroyum. Fyri at Føroya Váðaráð skal røkka sínum endamáli, veitir Landsbankin tær greiningar, ið Føroya Váðaráð hevur tørv á, fyri at røkka sínum endamálið.
Røkja gjaldføri hjá landinum
Landsbankin røkir gjaldføri landsins, sum fevnir um gjaldføri hjá landsumsitingini, øllum landsstovnum og stovnum og øðrum. Landsbankin skal virka fyri, at landið altíð hevur gjaldføri tøkt, so tað kann halda sínar skyldir. Gjaldførið verður røkt við støði í einari varisligari langtíðar íløguætlan.
Røkja skuld hjá landinum
Landsbankin fyrisitir landsins lántøku og landsbankin røkir skuld landsins, við at virka fyri at skapa bestu treytir, tá ið lántøka er neyðug. Landsbankin skal virka fyri, at skilagóð javnvág er millum kostnað og endurfíggingarváðan. Harafturat skal Landsbankin hava vakið eyga við kredittvirðinum hjá Føroym.
Kunning til almenningin
Landsbankin kunnar almenningin um fíggjarstøðuna hjá landinum, støðuna í fíggjargeiranum og onnur búskaparlig viðurskifti, ið kunna hava ávirkan á fíggjarligt støðufesti. Í samskiftinum verður dentur lagdur á at veita álítandi, viðkomandi og lættskiljandi kunning. Landsbankin skal verða tað náttúrliga valið hjá almenninginum at leita sær vitan innan økið. Umframt at vera proaktivt sjónlig umvegis fjølmiðlarnar, verður heimasíðan hjá Landsbankanum tað týdningarmiklasta amboðið í hesum sambandi.


text:
Treytir og mannagongd
Almennar treytir í sambandi við Kvøldskúlaskeiðini
Treytað av nóg stórari undirtøku og góðkenning frá myndugleikunum bjóðar
Tórshavnar Kvøld,- Ungdóms- og Listaskúli borgarum í Tórshavnar kommunu undirvísing í teimum lærugreinum,
sum lýstar eru í faldaranum.
Frálæran í flestu lærugreinum byrjar í viku 39 ella 40.
Tlmeldingin er á heimasíðu okkara www.kvoldskulin.fo, og skal næmingagjaldið gjaldast samstundis sum tilmeldað verður við at inngjaldskort verður innlisið.
Tilmeldingin, ið er persónlig og bindandi, er bert galdandi, um inngjaldskort er innlisið.
(Tilmeldingar kunnu ikki ringjast, faxast, sendast við posti ella sum vanligur t-postur)
Umframt skeiðsgjaldið skal roknast við útreiðslum til undirvísingartilfar. Í ávísum próvtøkulærugreinum, sum t.d. SRC (VHF) skeiðum, verður próvtøkugjald kravt.
Í frítíðarlógini, Lógtingslóg nr. 124 frá 10.12.2003, eru hesi aldursmørk lógarfest:
1. Almenn frítíðarundirvísing – øll yvir 14 ár (§3 stk.1)
2. Serstøk frítíðarundirvísing – yvir 14 ár (§6)
3. Frítíðarvirksemi – øll børn og ung undir 25 ár (§11 stk.2)
Aldursmarkið verður roknað frá fyrsta tilmeldingardegnum, sum í ár er 28. august 2017. Til tilmeldingina í 2018 verður aldurmarkið roknað frá 2. januar 2018.
Kvøldskúlin skilar sær rætt til at nýta tilfar, ið er framleitt í Kvøldskúlans høpi, til t.d. lýsingum og faldarum.
Fyrivarni verður tikið fyri villum, og verða rættingar lagdar út á heimasíðuna so hvørt.
Mannagongd við tilmelding
1. Næmingar melda seg til á www.kvoldskulin.fo frá mánadegi 28. august kl. 18.00 til sunnudagin 3. september kl. 24.00. Tá tilmeldað verður, skal p-talið hjá næminginum tilskilast.
2. Ein sjálvvirkandi teldupostur við váttan um tilmelding verður eisini sendur.
Nær byrjar undirvísingin
Skrivstovan stovnar flokkar, tá goldnu tilmeldingarnar eru innkomnar. Lærarin fær síðani næmingalistan frá skrivstovuni og setur seg í samband við næmingin.
Flestu lærugreinir byrja í viku 39/40.
Um eitt skeið ikki verður stovnað, t.d. vegna ov lítla undirtøku, verður næmingagjaldið goldið aftur. Um gjaldskortið er innlisið verður upphæddin ikki trekt.
Skúlaleiðarin kann í serstøkum førum áseta avmarkingar í talinum á tí virksemi, sum tann einstaki næmingurin við studningsvirkan kann luttaka í, og hvussu oftani tann einstaki kann luttaka í sama skeiði. Hesi verða í fyrsta umfari sett á bíðilista.
Ert tú tilmeldað/ur somu lærugrein fleiri ferðir, men til ymiskar tíðir, tilskila vit okkum rætt til bert at góðtaka ta einu tilmeldingina um bíðilisti er.
T.d. kannn nevnast, at um tú ert komin inn á skeiðið 'Glaslist' í oktober og eisini ert á listunum til onnur skeið í glasilist, verður tín tilmelding bert góðtikin til tað eina skeiðið. Sum áður nevnt, er hetta bert galdandi um bíðilisti er.
Um næmingur ynskir luttøkuváttan, skal teldupostur við umbøn um hetta sendast til kvoldskulin(hjá)torshavn.fo.
Upplýsast skal fult navn, føðidato, heitið á skeiðnum og hvat ár næmingurin luttók.
Hvør luttøkuváttan kostar kr. 50 og skal rindast kontant, tá váttanin verður avheintað.
Á tilmeldingar, sum koma aftaná at tilmeldingarfreistin er farin á ávísa skeiðið, verður eitt ómaksgjald á kr. 100 lagt tilmeldingina.
á skrivstovu skúlans J. H. Schrøters gøta 1:


text:
Á hesi síðu ber til at lýsa ognir í Sumbiar Kommunu til sølu. Við ognir verður í hesum førinum meint við fastar ognir, t.v.s. sethús, neyst, jørð v.m..
Fólk kunnu lýsa ognir til sølu her á síðuni við at senda ein teldupost til Denne e-mail adresse bliver beskyttet mod spambots. Du skal have JavaScript aktiveret for at vise den..
Neyðugt er, at hesar upplýsingar eru tøkar:
- lýsing av ognini (t.d. matr.nr., hvussu stór húsini eru, hvussu stórt grundstykkið er, hvussu stórt jarðarstykki er v.m..).
- mynd (av eitt nú húsum bæði innan og uttan) –myndirnar skulu vera talgildar.
- møgulig adressa.
- møguligur søluprísur.
- hvønn áhugað kunnu seta seg í samband við (navn, tlf., teldupostur).
Sethús
Grundstykki
Jørð


text:
Fitt av áskoðarum høvdu leita sær til Stórá seinnapartin í dag.
Suðringarnir høvdu fingið vitjan av B36 og var hetta fyrsti venjingardysturin hjá Suðringunum í ár.
Fleiri nýggj andlit vóru at síggja í grønu troyggjunum og var áhugavert at síggja hvussu hesir royndust.
Eftir bert fáar minuttir var mál til B36. Men Suðringarnir vístu góðar dygdir, teir spældu bólt rund og spældu seg fram eftir vøllinum.
Ein nýggjur leikari sum vísti sera góðar dygdir var Ganesiski miðvallaleikarin Isaac Shaze. Hann helt væl uppá bóltin og spældi seg úr nógvum støðum og so legði hann nógvar sera neyvar avlevingar.
B36 fekk eitt mál afturat, men sum heilt kunnu Suðringarnir vera væl nøgdir við fyrstu royndina í ár. Var hepni við so kundi væl okkurt mál komi til teirra eisini.
11. mars byrjar kappingin í Betrideildini


text:
Viðhvørt noyðist tú bara at boyggja teg og siga við teg sjálva, at hetta er bara ein fantastisk bók. Soleiðis havi eg tað við nógvum, um ikki øllum, barnabókunum hjá Jakob Martin Strid.
Havi lisið bókina fleiri ferðir fyri elsta ommusoninum, og eg blívi bara meira og meira bilsin av, hvussu nógv er lagt í hesa søguna.
Og so er hon bara um froskar – altso hallov!
Jakob Martin Strid dugir so ótrúliga væl at skriva søgur. Í hesari ger hann tað ótrúliga, at hann letur øll, sum ikki vanliga eiga heiður uppibornan, koma til heiðurs og æru. Lítla frosk, rúmdarveruna úr Krumskum, froskamammuna og froskapápan.
Froskahúskið eru mamman, pápin og teir tríggir froskabeiggjarnir: Stórifroskur, Miðlingafroskur og Lítli froskur.
Lítli froskur er eitt tekniskt geni og hevur funnið uppá at byggja eitt rúmdarfar. At so pápin av misgáum kemur til at leggja seg á eitt handtak og senda tey øll út í rúmdina, ger bara søguna enn meira spennandi.
Froskamamman tekur beinanvegin um endan fyri at fyribyrgja, at øll ikki ganga amokk umborð, eg meini so við, tey eru ávegis út í rúmdina! So hon fer at baka, tí tað var upprunaliga ætlanin, áðrenn pápin legði seg á handtakið.
Og so siga tey, at kvinnur eru hysteriskar!
Úti í rúmdini hitta tey eina rúmdargentu, sum greiðir teimum frá, at á hennara gongustjørnu liva tey øll undir trælaoki. Robottarnir hava tikið valdið og fáa tey at stríðast og strevast fyri teir.
Aftur her vísir froskamamman sína styrki, hon fær gjørt enda á størsta leiðararobottinum, tí eitt og hvørt strategiskt geni veit, at man eigur at fara eftir leiðaranum fyrst. Og við hvørjum? Við kaku, sjálvandi: tað, sum er so gott í friðartíð, kann vendast til tað øvuta í krígstíð.
Og takkað veri froskamammuna tveita allar rúmdarverurnar bókstaviliga leinkjurnar av sær og verða frælsar.
Og endiliga fær ein kvinna – í hesum førum ein froskakvinna – eina standmynd av sær sjálvari. Tað hevur hon sanniliga uppiborið og mangar aðrar við henni!
Og froskapápin, hann fær mínsann sín manndóm aftur! Eftir nærum at hava gjørt feigdina um seg við sum eitt býtt at leggja seg á handtakið, so situr hann við pípu og hugnar sær við øllum froskahúskinum, nú tey eru afturkomin til hús. Og hann verður ikki minni maður av at biðja froskamammuna seta seg niður og slappa av, so at hann og børnini kunnu fara undir at baka kakur og gera kakao, tí tað gera rættir menn í dag.
Froskafamiljan minnir ikki sørt um mumifamiljuna hjá Tove Jansson, og har er so mangt at tosa um við tann lítla fimm ára gamla, sum júst nú er á einum filosofiskum menningarstigi, har hann setir spurnartekin við alt millum lív og deyða: hví hetta og hví hatta …
Tað er so ótrúligt at sleppa at lesa fyri honum og síggja, at hann viðhvørt bara situr og starir fram fyri seg, søkkur líka sum inn í seg sjálvan, tekur síðan dik á seg og spyr og spyr og spyr.
Og sjálvandi fór Lítli froskur byggir rúmdarfar við honum umborð á Norrønu, nú hann fór at ferðast við mammu og pápa sínum.


text:
Hevur tú fingið nýggj hús ella nýggjan bústað, og ynskir at rottangin verður tømdur? Vit vilja minna á, at tað er neyðugt at boða IRF frá bústaðarbroyting, bæði í sambandi við innheintan av burturkasti og rottangatøming.
Viðvíkjandi rottanga er neyðugt at boða frá, um bústaðurin hevur egnan tanga, felagstanga ella hann er knýttur uppí eitt reinsiverk.
Fleiri halda, at kommunan boðar IRF frá hesum. Men tað ger hon ikki. Tí má eigarin sjálvur boða IRF frá.
Tað er einfalt at boða frá. Á heimasíðuni hjá IRF ber til at boða frá; trýst her. Til ber eisini at ringja til IRF á telefon 41 42 43 og boða frá.


text:
Í døgunum 20. til 25. februar fer Páll á Lakjuni úr Fuglafirði at luttaka á hesum møtum við sangi og talu:
Týskvøldið 20. februar kl. 20.00 í Salem á Tvøroyri
Ónskvøldið 21. februar kl. 20.00 í Vitninum í Hvalba
Tórskvøldið 22. februar kl. 20.00 í Betania í Porkeri
Leygarkvøldið 24. februar kl. 20.00 í Betania í Sumba
Sunnukvøldið 25. februar kl. 18.00 í Bethel í Vági
Við á møtunum leygarkvøldið og sunnukvøldið verða eisini Maria á Lakjuni Simonsen, Bjørn Simonsen og Oddur á Lakjuni. Tey luttaka við sangi, vitnisburði og talu.


text:
Í fall at tit ivast, so er kunstigi innsjógvurin í San Alfonso del Mar í Chile klassaður sum heimsins størsti svimjihylur. 1 kilometur til longdar, og í støðum 35 metrar djúpur. Heimsins næststørsti er ‘bara’ 150 x 100 metrar, sum tó ljóðar sum ein meira vanliga bygdur svimjihylur. Sí jp.dk.
Elspa sett trý føroysk met í vikuskiftinum?
Elspa Mørkøre hevur sambært sport.fo sett trý føroysk met í vikuskiftinum, á teimum trimum rygg-teinunum sum eru. Í 50 rygg var tíðin 29.43, í 100 rygg 1:03.87, og í 200 rygg 2:16.03. Viðmerkjast skal tó at nýggju metini ikki eru váttað av SSF enn, og tískil møguliga ikki eru galdandi, vegna reglurnar fyri hvussu ein kann seta føroyskt met.
Ikki at eg hervið pástandi at har var nakað galið; men har eru bara ymiskar reglur sum fyrr hava forðað føroyingum í at seta met uttanlanda. Um ikki reglurnar eru broyttar her tað seinasta árið, so er tað okkurt við at Elspa skal hava luttikið fyri landsliðið, ella at luttøkan á svimjistevnu uttanlanda skal hava verið fráboðað SSF í góðari tíð.
Eg kenni ikki umstøðurnar nóg væl, men róti meg út í hetta fyrivarni vegna at Kári á Høvdanum brendi seg av líknandi umstøðum í fjør.
tsvim.com er nú susvim.com
Reidar hevur nú flutt alt tilfar av www.tsvim.com yvir á www.susvim.com soleiðis at Suðuroyar Svimjifelag nú hevur sína egnu heimasíðu. Kanska alt ikki er sum tað eigur at verða beint nú, so um tú finnir ein feil, so sig vinarliga frá. Her er tildømis ikki uppdateraður listi við venjarum, men alt hettar kemur. Okur ætla eisini at hvør svimjari úr 1. 2. & 3. liðið skal hava sín egna lítla profil við mynd. Tað verður so upp til mín at fara í gongd við myndatólinum 🙂
Móttøka fyri Harry og Emmu mánadagin
Í samband við við at Harry og Emma Hansen gevast eftir drúgva tænastu í svimjihøllini á Toftum, verður høvi at heilsa uppá tey í veitsluhølinum á Vesturskin nú mánadagin 1.oktober frá kl. 15 – 17. Sí heimasíðuna hjá Nes Kommunu.
(ja eg veit at hetta er nokk so lokalt, men tá ið eg nú sá tað á tsvim.com fyrst 😉
Áhugaverdur amboðskassi hjá danska svimjisambandinum
Kom nú tilfeldigvís fram á hesa síðu á svoem.dk, í sambandi við at eg leitaði eftir onkrum øðrum. Her eru øll møgulig amboð til serliga stevnufyriskipan, so sum ein hondbók til fyriskipan av meistaraheiti, og ein kekklisti til sama. Umframt máldomaraseðlar, stafettseðlar og annað. Kanska føroyingar skuldu gjørt okkurt líknandi? Continue reading Áhugaverdur amboðskassi hjá danska svimjisambandinum
Frálíkt vikuskifti í Brøndby
Árliga svimjiráðstevnan hjá danska svimjisambandinum var í ár so avgjørt ein tann besta eg havi luttikið á. Ikki at hinar hava verið vánaligar; men hendan hevði veruliga góðar karmar, ófatiliga áhugaverdar høvuðsrøðarar, og var hartil so langt frá handilsstøðum og øðrum, at øll eyka tíð varð brúkt til at tosa við aðrar venjarar.
Tey løgdu hart út, við tað at høvuðsrøðarin Richard Quick av einhvørjari orsøk mátti hava alt sítt longu fríggjakvøld. Har var tí lítil og eingin upphiting, men bara beint út í 2 x 1,5 tíma av intensari notuskriving, tá ið hesin seksfaldi OL-venjarin prátaði um fyrst góðan venjingarmentalitet, og síðani um teknikk í ymisku greinunum. Stutt sagt, so vóru lyklaorðini ‘motivatión’, serliga innara motivatión, og ‘teknikk a la Bill Boomer’. Hetta við ‘innara motivatión’ vísti seg at blíva eitt gjøgnumgangandi tema fyri flestu fyrilestrar á ráðstevnuni, og hitt við Boomer merkir lukkutíð bara at vit eru á røttu leið í FLOT. Eg má fara at keypa DVD-røðina hjá Richard Quick, har hann og Milt Nelms greiða frá teoriunum hjá Boomer.
Leygarmorgunin løgdu tey aftur hart út, við at byrja við norska Stig Leganger Olsen, sum er høvuðsvenjari hjá stjørnuni Alexander Dale Oen. Stig var nokk hugsaður at verða høvuðsnavn nummar tvey í mun til Richard Quick, men vit føroyingar vóru tó minst líka spenntir at hoyra norðmannin, av tí at hann hjá Vestkantsvømmerne í Bergen hevur fingið ein bringusvimjara at vera millum teir allarbestu í heiminum.
Fyrilesturin hjá Stig var tíverri ikki so nógv um bringuteknikk sum eg vónaði, men heldur ein frágreiðing um Alexander, og um alt tað sum tey gjørdu runt um sjálva svimjingina. Men tað var so avgjørt eisini áhugavert at hoyra, hvussu kláran politikk tey høvdu í felagnum, um hvussu tey skuldu venja børnini upp gjøgnum svimjiliðini, og um at gera annan ítrótt. Tey hava trupulleikar við at fáa tíð í svimjihylinum, og venja tí faktiskt líka so nógv á landi sum í vatni. Og lat tað verða sagt, at tey vandu rættiliga hart á landi – eg havi video heim við til svimjararnar at síggja.
Alexander er forrestin á venjingarlegu umleið 100 dagar um árið, og venur eina øgiliga rúgvu. Hann var í Flagstaff í USA beint nú, tá ið Stig var í Brøndby, og Stig skuldi so fara yvir í hesi viku. Alexander hevur lagt alt annað á hyllina, fyri at satsa uppá svimjinga, og ger tí bara tað umframt at vera ‘hobby-automekaniker’. Tey duga altso heldur ikki gand í Noregi, men mugu venja hart og leingi fyri at røkka sínum máli.
Annars helt Stig, at sterkasti eginleiki hjá Alexander var hansara innara drívmegi. Motivatiónin. Um Alexander ikki dugir okkurt sum venjarin biður hann gera, so pressar hann seg til hann dugir, eisini hóast tað ikki hevur beinleiðis við svimjing at gera, og kanska er okkurt sum hann faktiskt ikki tímir. Hann er ikki talentfullur í øllum, men hevði vilja til at vilja venja.
Eftir Stig komu Jacob Iversen og Kenneth Jay at tosa um nakað nýtt tey kalla ‘ATK’ (Aldersrelateret Trænings Koncept), sum er ein verkætlan hjá Team Danmark til at fáa skrivað niður alt tað sum vit vita er gott hjá børnum at venja, í ymisku aldursbólkunum fram til elitustøði. Tey hava eftir øllum at døma givið út eina bók um hetta til ítrótt yvirhøvur, men Jacob og Kenneth og aðrir arbeiða so eftirfylgjandi við at gera eyka tilfar beinleiðis til svimjingina.
Jacob er fysioterapeut og tosaði tí um skaðafyribyrging, meðan Kenneth sum serfrøðingur í styrkivenjing prátaði um styrkivenjing. Teir arbeiða uppá eina bók sum skal koma út til jóla, men tíverri fyri skeiðið her er málsetningurin stutt sagt bara at kóka tilfarið niður til tað sum man veruliga hevur haldgóð prógv fyri. Har var tí snøgt sagt einki nýtt undir sólini, um man kennir eitt sindur til svimjivenjing. Bókin verður óivað eitt gott amboð til nýggjar og eldri venjarar at halda seg til, men sum skeið var hetta eitt sindur “ná ja, hatta veit eg jú longu”.
So var frokost, og aftaná var fyrilestur við fyrrverandi sportdirektørin hjá FCK, Niels Christian Holmstrøm, sum hevði eina fragd av eini framløgu. Hann tosaði um hvussu man skapar eitt vinnaralið, sjálvsagt ikki beinleiðis í svimjing, men allíkavæl avgjørt ein motiverandi fyrilestur. Eftir tað prátaði danski landsliðsvenjarin Mark Regan um venjingarætlanirnar hjá danska svimjilandsliðunum fram til Beijing 2008, umframt eitt vet um test og annað. Hann gevst forrestin eftir OL í Beijing, og har var tí eitt vet av sentimentaliteti bæði í hansara framløgu, og í eftirfylgjandi umrøðuni av framløguni.
At enda vóru tveir stuttir fyrilestrar hjá ársins venjarum í Danmark, Bo Jacobsen og Flemming Poulsen, har Bo legði upp til kjak um hvussu vítt eldri svimjarar eru til fyrimuns ella fortreð, og Flemming Poulsen egentliga bara hevði eina skideballu til aðrar venjarar, fyri at pressa seg og svimjararnar ov lítið, umframt at reypa um seg sjálvan. Fyrilestrarnir hjá Mark, Bo og Flemming vóru kanska sjálvsagt á einum sindur lægri støði enn hjá høvuðsrøðarunum (mest tí teir eftir øllum at døma ikki mettu tað sum veruligir fyrilestrar, men meira ‘eg eri biðin um at siga eitt sindur’), men tað riggaði tó fínt at teir komu aftaná hinar, við tað at teir í heilum fyrihildu seg til tað sum vit longu høvdu hoyrt.
Sunnumorgunin hoyrdu vit meira um ATK, hesuferð tá Martin Langagergaard tosaði um psykologiska partin, mental venjing osfr. At enda prátaði fyrrverandi svimjarin Mark Vogel um stress og fyribyrging av stress. Hetta vóru fínir fyrilestrar, men eg var persónliga kanska í so móður og stressaður til at kunna orka at fylgja veruliga við 🙂
Men sum heild, eitt veruliga frálíkt vikuskifti. Kanska í so nógvar og langar einarøður, tí tað virkaði av einhvørjari orsøk eitt sindur verri at koma á tal við donsku venjararnar í ár… sum um vit høvdu ov fáar pausur ella bara ikki vóru upphitaði til at tosa saman. Hetta var annars ein av málsetningunum hjá mær í ár, at koma á tal við aðrar venjarar, við tað at eg fyri fyrstu ferð búði á staðnum, og eingin av okkum sum sagt fekk farið nakran veg uttan veruliga at skula út at ferðast.
Men tvætl, eg fekk áhugaverd prát við til dømis norska Per Irgens, sum hevði skeið fyri okkum í Føroyum í vár/summar, við Stig Leganger Olsen, sum var opin fyri at ‘man’ kundi koma yvir at síggja tey venja í Bergen, við mín gamla vin Jesper Harder, og við fleiri aðrar. Umframt at vit føroysku venjarar høvdu eitt virkuliga stuttligt kvøld saman tá leygarkvøldið, undir ‘festdøgverðan’, og eftirfylgjandi á kamarinum hjá Søreni.
Tað sum liggur eftir nú, er ein rúgva av gullkornum frá serliga Richardi Quick (ongantíð havi eg skrivað so nógvar notur so skjótt), umframt eitt forstáðilsi fyri at vit mugu taka okkum eitt sindur meira saman á Toftum (og fyri so vítt í Føroyum). Eg má sum venjari arbeiða harðari fyri at fáa svimjarunum góðar venjingarumstøður eisini rundan um sjálva svimjingina, royna at motivera betur, og so mugu svimjararnir eisini taka seg eitt sindur meira saman, ella læra at taka seg eitt sindur meira saman, so at teir føla meira ábyrgd fyri sína egnu venjing. Hetta verður ikki gjørt eftir einum degi, men well, so einki annað at gera enn at byrja úr einum enda av.
SSF aðalfund 27. oktober
Árligi aðalfundurin hjá Svimjisambandi Føroya verður í ÍSF-húsinum leygardag 27. oktober 2007, og sum tit kunnu lesa her, so verða mest átroðkandi mál allarhelst at fáa valt nýggjan skrivara og kassameistara. Helgi á Fløtti og Oluffa á Høvdanum standa nevniliga fyri vali, men hava bæði boðað frá at tey ikki ynskja at halda áfram. Feløgini verða tí biðin um at koma við valevnum ella uppskotum til valevni.
Landsliðskravtíðir hærdar nok so nógv.
Ein kan nú lesa á heimasíðuni hjá SSF at kravtíðirnar til unglinga og elitu-landsliðið eru klárar. Nakað sum ein leggur til merkis beinan vegin er, at nú skal svimjingin enn eitt gear upp fyri at kunna verða við. SSF hevur jú lagt fram skrá fyri altjóða kappingar sum okur kunnu lutaka í fleiri ár fram, um okur bert svimja skjótt nok 🙂
Ja avbjóðingarnar eru har, og eftir stendur spurningurin, hvussu nógv taka av tilboðnum ?
Eitt nú skulu føroysku unglingarnar taka seg saman um SSF ikki bert skal hava 2 svimjarar við til komandi NJM kappingina sum SSF skal fyriskipa í Havn í desembur.
Hvat halda tykur venjarar um krøvini, og hvussu reagera tykra svimjarir ?
Hvat halda tykur um kappingarnar sum eru fyri eldru føroysku svimjararnir í Føroyum, altso kappingar her heima á klettunum ?
Eg sakni altso fleiri møguleikar fyri at kunna klára hesar kravtíðir, ella møguleikar fyri at kunna testa formin.
Hjálparfólk ynskjast til NJM 2007
Sum kunnugt verður Norðurlendska JuniorMeistarastevnan 2007 í Tórshavn tann 1. – 2. desember í ár, og Svimjisambandið skal í hesum sambandi skaffa eina rúgvu av dómarum og hjálparfólkum til stevnuna. Heitt verður tí á øll føroysk svimjifeløg um at skaffa 4 hjálparfólk í part, og senda Dan Hjelm lista við nøvnunum í seinasta lagi tann 20. november kl 18. Vinarliga spjaðið tíðindini; og bjóðið tykkum annars endaliga fram, um tit hava hug at hjálpa okkum við hesi sera spennandi uppgávu 🙂
Innbjóðing til Odda stevnu 2007
Suðuroyar Svimjifelag bjóðar til Odda stevnu í Vági, nú leygardagin 22. september. Eg veit tíverri ikki so nógv um stevnuna, annað enn at hon sambært Reidari verður fyriskipað so at norðingar kunnu koma suður og norður aftur leygardag, uttan altso at skula sova har ella nakað. Nýggjar tíðir, nú øll verða bleytari og bleytari av teimum mongu tunnlunum.
Continue reading Innbjóðing til Odda stevnu 2007


text:
Føroyska Sjómansmissiónin
16.01.2017 - 19:33
Fyrst í desembur kom grønlendska skipið Maniitsoq á Miðvág. Har hevur tað ligið, til tað nú fyrst í januar fór inn á Skála, har skipasmiðjan Mest skal gera ymisk viðlíkahald við skipið.
Tað er Royal Greenland, sum eigur Maniitsoq, sum er skrásett í Tromsø. Skipið er ein gamal nótabátur, sum nú verður nýttur til flutning av livandi toski.
Við býin Maniitsoq í Vesturgrønlandi royna nógvir bátar eftir toski við botngørnum. Teir koyra so toskin í flótandi ringar, sum liggja í sjónum har botngørnini standa.
Ringarnir, sum trolvirkið Vónin hevur gjørt, eru sergjørdir og eru 6x6 metrar. Fiskurin svimur í ringunum í umleið 10 dagar. Tá er hann fastur í “kjøtinum” og væl betri at arbeiða, enn um hann var arbeiddur beinanvegin, hann var veiddur.
Tá so hesir 10 dagarnir eru farnir, kemur Maniitsoq og pumpar toskin umborð og siglir hann inn til flakavirkið í býnum. Har pumpa teir so fiskin upp í kør, sum flakavirkið eigur. Fólk á flakavirkinum taka so fiskin úr kørunum, so hvørt tey arbeiða hann.
- Í 2016 fluttu vit 5.200 tons av toski inn til flakavirkið frá 1. mai til novembur.Í ár vóna vit at flyta 7.000 tons.
Fiskimennirnir fáa nógvan tosk og støddin er góður “millumfiskur”, sigur Kristoffur Gaardlykke, sum er maskinmeistari við Maniitsoq. Sjey mans eru við skipinum.
Meira frá Føroysku Sjómansmissiónini her


text:
Uppskot um broyting í løgtingslóg um skatting av kapitalvinningi
Uppskot til løgtingslóg um broyting í løgtingslóg um skatting av kapitalvinningi
§ 1
Í løgtingslóg nr. 164 frá 21. desember
2001 um skatting av kapitalvinningi, sum
seinast broytt við løgtingslóg nr. 173 frá 22.
desember 2009, verða gjørdar hesar broytingar:
1) § 1, nr. 7 verður strikað.
2) § 10, stk. 3 verður strikað, og stk. 4 verður
hereftir stk. 3.
3) § 14, stk. 4 verður strikað.
§ 2
Henda løgtingslóg kemur í gildi dagin
eftir, at hon er kunngjørd, og hevur virknað
fyri skatt av kapitalvinningi, sum verður
álíknaður fyri skattaár, sum byrja 1. januar
2011 ella seinni.
Stk. 2. Lógin er ikki galdandi fyri rentuskuld,
sum er íkomin áðrenn 1. januar 2012, og sum
stavar frá lántøku, ið er tikin áðrenn
framløgudagin í Løgtinginum av hesum
lógaruppskoti.
Kap. 1. Almennar viðmerkingar
Í 2006 gjørdi ein meiriluti í Fíggjarnevndini (Anfinn kallsberg, Vilhelm Johannesen og Kaj Leo
Johannesen) eitt broytingaruppskot til lógina um kapitalvinningsskatt, sum gevur ein serligan
skattafyrimun til privatfólk, um tey lána sær pening at keypa partabrøv fyri. Tey fingu nú møguleika at
draga renturnar av lánum frá.
Hóast andstøðan og onkur einstakur samgongulimur ávaraðu staðiliga ímóti hesi óviðgjørdu broyting,
varð hon samtykt við atkvøðunum hjá samgonguflokkunum.
Grundgevingarnar fyri lógarbroytingini vóru ongar, men grundgevingarnar ímóti eru greiðar:
1. Talan er um eina almenna tileggjan til lánsfíggjaða spekulasjón. Heldur enn at nýta av eginpeningi
og uppsparing, ið kann gagna fíggingarmøguleikum og elva til váðaspjaðing í búskapinum, verða
privatfólk og fíggingarstovnar eggjaðir til at taka og geva lán til partapening. Hetta minnir ikki sørt um
skipanirnar í 80’unum, tá reiðarí og feløg tóku lán til eginpening, ið síðani skuldu útloysa studning og
veðhald frá landinum.
2. Talan er um greiðan sosialan ójavna. Somu skattafyrimunir verða ikki givnir til privatfólk og
familjur, ið skulu lána pening til annað neyðugt virksemi ella nýtslu. Og tey, ið fáa fyrimun av hesum
skattafrádrátti, fáa óbeinleiðis stuðul til aðra privatnýtslu. Fyri tey, ið hava fleiri lán og fleiri
kapitalpostar, er møguleikin at draga rentur frá í kapitalvinningi størri, tí flytast kann ímillum ymsu
postarnar.
3. Skattafyrimunurin hevur onga búskaparliga og fíggjarpolitiska grundgeving. Hugurin at seta pening í
partabrøv krevur onga aðra tileggjan enn hana, at roknað verður við, at talan er um skilagóða íløgu. Og
at eggja til lánsfíggjaða spekulasjón er ábyrgdarleysur búskapar- og fíggjarpolitikkur. Og hetta minnir
heldur ikki sørt um spekulasjónina í 80’unum, har tað orsakað av rentuskattalógini loysti seg at lána
pengar uttanlands, seta teir í føroyskar peningastovnar, og síðani tjena upp á ein nærum óskattaðan
rentuvinning í Føroyum.
4. Búskaparliga hevur hendan broytingin saman við ógrundgivnu skattalættunum í árunum 2004-2008
og teimum nýggju lánsmøguleikunum frá peningastovnunum við avdráttarskáa v.m. verið drívmegi í at
yvirhita búskapin, hækka kostnaðarstøðið og máa støðið undan haldførum vøkstri.
5. Nú fíggjarkreppan um allan heim hevur avdúkað, at íløgur og lán til at keypa partabrøv, sum ikki
hava reelt virði, eru høvuðsatvold til kreppu og niðurgongd, stendur avgerð undanfarnu ABCsamgongunnar
í sera ábyrgdandi ljósi. Ikki bert hevur landsstýrið forsømt at broyta skipanir og hava
eftirlit við fíggjarmarknaðinum, men tað hevur harafturímóti eggjað til og spælt við í óhaldføru
fíggjargongdini.
6. Landsstýrismaðurin í fíggjarmálum hevur upplýst, at bara í 2006 og 2007 læntu privatfólk uml. 200
milliónir krónur til at keypa virðisbrøv fyri eftir hesi nýggju reglu.
Samanumtikið:
– Hetta hevur verið ringt fyri fíggjarmarknaðin og fyri eitt burðardygt vinnulív og haldførar íløgur.
– Tað hevur verið ringt fyri búskapin.
– Ringt fyri landskassan.
– Ringt fyri samhaldsfestið í samfelagnum.
– Og tað hevur verið ringt fyri tey, ið hava sett seg í skuld at keypa partabrøv, sum nú hava mist
virðið og mugu realiserast. Og her er ikki bara talan um múgvandi fólk, men vanlig fólk við
meðalinntøku, sum av landsstýrinum og fíggingarstovnunum hava verið eggjað til at seta seg í hesa
skuld.
Tí verður mælt til at rætta skeivleikan beinanvegin og strika henda møguleika frameftir. Fyri tey, ið
longu hava sett seg í skuld og eru komin í trupulleikar av hesum politikki undanfarna landsstýrisins,
verður tó ikki lóggivið aftureftir.
Serligar viðmerkingar
Til § 1
Ad. 1 og 2) Við broytingini fer ikki longur at bera til at mótrokna rentur av lánum, ið eru tikin í
sambandi við keyp av virðisbrøvum, í kapitalvinningi. Víst verður tó til viðmerkingarnar til
skiftisregluna í § 2, stk. 2.
Ad. 3) Samstundis, sum møguleikin dettur burtur at mótrokna rentuútreiðslur í kapitalvinningi í
sambandi við keyp av virðisbrøvum, verður eisini møguleikin at framflyta rentútreiðslur til mótrokning
í kapitalvinningi 5 ár fram tikin av. Hetta er tó ikki galdandi fyri rentuskuld, sum er íkomin. Víst verður
í hesum sambandi til viðmerkingarnar til skiftisregluna í § 2, stk. 2.
Tá eingin onnur heimild er í lógini at mótrokna rentur í kapitalvinningi, enn ásetingin í § 10, stk. 3, sum
mælt verður til at strika, hevur ásetingin í § 14, stk. 4 einki sjálvstøðugt innihald longur.
Til § 2
Gildiskoman er sett til dagin eftir, at lógin er kunngjørd, og hevur lógin virknað fyri skatt av
kapitalvinningi, sum verður álíknaður fyri skattaár, sum byrja 1. januar 2011 ella seinni. Hetta er neyðugt, fyri ikki at áleggja umsitingini óneyðugt arbeiði við periodisering av kapitalvinningsskatti í
einum skattaári. Ígildisásetingin kemur sostatt heldur ikki í andsøgn við § 41, stk. 2 í Stýrisskipanarlógini,
ið ásetir, at: “Beinleiðis ella óbeinleiðis skattur kann ikki verða álagdur fyri inntøkur,
innflutning, útflutning, sølu, gjald ella tílíkt, sum er farið fram í tíðini, áðrenn løgtingslógaruppskot um hetta varð lagt fyri Løgtingið.”
Skiftisreglan inniber, at ásetingarnar, sum skotið verður upp at strika við hesum uppskotinum, framhaldandi verða galdandi fyri rentuskuld, sum er íkomin áðrenn 1. januar 2012, og sum stavar frá lántøku, ið er tikin áðrenn framløgudagin í Løgtinginum av hesum lógaruppskoti. Gildi er tó avmarkað til tey 5 árini aftaná 1. januar 2012, sum eru nevnd í § 14, stk. 4. Tað er ikki av tilvild at orðið rentuskuld er nýtt í ásetingini í staðin fyri orðið renta. Skiftisreglan fevnir nevniliga bert um rentuskuld og ikki um rentur, sum eru íkomnar eftir 1. januar 2012, hetta hóast hesar stava frá lántøku, ið er tikin áðrenn framløgudagin í Løgtinginum av hesum lógaruppskoti. Ikki íkomnar rentur, ið fólk kunnusleppa sær undan við at rinda lánini aftur áðrenn 1. januar 2012, kunnu sostatt ikki mótroknast í
kapitalvinningi eftir 1. januar 2012.
Á Løgtingi, tann 27. februar 2010
Høgni Hoydal
løgtingsmaður


text:
ÁSEYÐAROYTING 2016
Týsdagin tann 5. juli 2016 vóru vit í áseyðaroyting á Búnaðarstovuni. Umframt tað vanliga arbeiðið, varð seyðurin vigaður og vektirnar skrásettar. Hetta hava vit gjørt fleiri ferðir seinastu árini. Tann samlaða miðalvektin í ár er nakað minni enn í fjør. Hetta kemst einamest av, at tað eru eini 25 lomb fleiri í ár, og eru hetta mest tvílembulomb og gjólingslomb. Tá vit sammeta vektirnar á tvílembulombum í fjør og í ár, so er vektin nógv hægri í ár. Annars sóu lombini út til at trívast væl.
Sammeta vit fimm tey einastu árini, er munurin hesin:
Rokna vit við, at dagligur vøkstur er 250 g, so kunnu vit við hesum rætta okkum inn til 9. juli hvørt ár. So er munurin millum 2014, 2015 og 2016 hesin:
Tað merkir, at lombini vigaðu 0,56 kg meira somu tíð í fjør.
Vektirnar á lombunum í áseyðaroyting:
Við Svartá og á Hvilvt eru ov fá lomb vigað nýlembd og í mai, til at geva eina rætta mynd av burðarvektini og vektini 19. mai. Í juli eru øll lomb vigað.
Vektirnar á tvílembulombunum í Sunnastu og Miðjuni:
Í ár eru 60 tvílembulomb í øllum haganum móti 42 í fjør.
Aftrat teimum vanligu skrásetingunum vóru blóðroyndir tiknar av lombunum, fyri á hendan hátt at kunna ala okkum burtur úr ridluskriðanum. Eisini bleiv helvtin av lombunum í Miðjuni og í Sunnastu roytt. Hetta er fimta og seinasta árið, har lomb verða roytt, fyri at fáa kunnleika um, um hetta ávirkar flettivektina á heystardegi. Úrslitini av royndini verða kunngjørd á heimasíðuni, tá tey eru tøk.
Ærsvektirnar higartil fyri 2016 sammettar við undanfarin ár síggja soleiðis út:
Ærnar vóru væl fyri og høvdu góða filing. Tyngsta lambið vigaði 35 kg í mun til 31,5 kg í fjør. Tað minsta lambið vigaði 7,5 kg í mun til 10 kg í fjør.
« Aftur


text:
Suðurkorea er syðri partur av koreansku hálvoynni har eysturi í Asia. Á hesum leiðum er bara Kamtjatka, sum er størri hálvoyggj. Norðurkorea er norðari partur av koreansku hálvoynni, sum til samans er 220.000 km2 til støddar.
Nógv børn eru ættleidd úr Suðurkorea.
Á Koreahálvoynni eru fjøll og nógvur skógur.
Frá 1910 til 1945 ráddi Japan yvir allari hálvoynni. Tá annar verðaldarbardagi endaði í 1945 tapti Japan. Í vinnandi partinum vóru USA og Sovjettsamveldið, ið samdust um at býta landið í tveir partar. Markið gekk eftir 38. breiddarstigi. Sovjettsamveldið hersetti norðara partin og USA syðra partin.
Suðurkorea fekk sjálvstýri í 1948.
Hugarok í flokkinum:
Hvat veitst tú um Korea?
Kennir tú nakran úr Korea?
Korea í tíðindunum:
Veljið tveir skrivarar í flokkinum, sum í eina viku skulu skriva upp, hvørja ferð Norður- og Suðurkorea verða nevnd í tíðindunum í Kringvarpinum. Hvør var orsøkin til umrøðuna í føroysku tíðindunum?
Uppgávur:
Hvør er størsti heimspartur í verðini?
Hvørjir eru heimspartarnir?
Millum heimspartarnar eru heimshøv. Hvørji eru tey?
Hvat er ein hálvoyggj?
Finn hægsta fjall á Koreahálvoynni.
Greið frá suðurkoreanska flagginum. Hvat umboða litirnir og staklutirnir á flagginum?


text:
Til barnagarðin verður søkt eftir 1 námsfrøðingi at arbeiða 30 tímar um vikuna frá 1. januar 2018
Vit ynskja at umsøkjarin:
- Dugir at seta seg inn í støðuna hjá tí einstaka barninum
- Hevur hug og áræði at skapa ein fjølbroyttan og tryggan dag saman við børnunum
- Hevur góð samstarvsevnir og kann taka ábyrgd
- Er við til at menna tað pedagogiska arbeiðið
- Hevur hug at røra seg og vera nógv úti í náttúruniLønin er sambært sáttmála millum Føroya Pedagogfelag og Kommunala Arbeiðsgevarafelagið.
Meira fæst at vita um starvið við at venda sær til Tóru Johannessen leiðara á tlf. 565021.
Umsóknir
saman við prógvum og møguligum viðmælum skulu verða Nes kommunu í hendi í seinasta lagi fríggjadagin 8. des 2017 kl. 12.00.
Nes Kommuna
650 Toftir
www.nes.fo
nes@nes.fo


text:
Volvo Kring Føroyar 2015 - starttíðir
Volvo Kring Føroyar 2015 byrjar mikudagin 22. juli og endar sunnudagin 26. juli. Starttíðirnar verða hesar, og allir bólkar byrja samstundis:
Mikudagin 22. juli kl. 15.00:
Startur: Wenzel í Tórshavn
Mál: Effostøðin í Runavík
Hósdagin 23. juli kl. 14:
Startur: Effostøðin í Klaksvík
Mál: Sornfelli
Fríggjadagin 24. juli kl. 15:
Startur: Effostøðin heima á Sandi
Mál: Effostøðin heima á Sandi
Leygardagin 25. juli kl. 13:
Startur: Effostøðin á Tvøroyri
Mál: Effostøðin á Tvøroyri
Sunnudagin 26. juli kl. 14:
Startur: Wenzel í Tórshavn
Mál: Wenzel í Tórshavn


text:
Í kunngerð, sum er sett í gildi í januar 2017, eru inntøkukrøvini munandi herd fyri, nær hýruvognar eru at rokna sum vinnuliga riknir, og at teir harvið kunnu skrásetast uttan skrásetingargjald.
Broytingin er henda:
Koyribók
Tað er eitt krav, at tann, sum hevur loyvi til at skráseta ein hýruvogn uttan skrásetingargjald, skal nágreiniliga føra eina koyribók, sum skal vísast fram eftir áheitan frá TAKS.
Koyribókin skal førast fyri alla koyring og skal í minsta lagi vísa dagfesting fyri, nær koyrt verður. Samstundis skal nágreinast soleiðis, at:
· Kilometurteljarin við arbeiðsbyrjan verður lisin av og førdur í koyribókina.
· Kilometurteljarin við arbeiðslok verður lisin av og førdur í koyribókina.
· Koyrdir kilometrar og inntøka av koyringini verða førd í koyribókina.


text:
Sløg av gáloysni
Tað eru fýra sløg av gáloysni:
Tey fýra sløgini av gáloysni standa ikki altíð einsamøll og koma fyri í ymiskum samansetinum, alt eftir hvat fer fram. Tað vandamesta er at hyggja burtur av vegnum, tí tá varnast tú ikki, um nakað hendir. Men onnur sløg av gáloysni eru eisini vandamikil, tí tað niðursetur reaktiónstíðina. Tess fleiri sansir, ið tú brúkar upp á annað enn at koyra bil, tess vandameiri er støðan. Tekur tú til dømis telefonina upp fyri at lesa eitt sms, verða tríggir sansir brúktir:
• Eyguni burtur frá ferðsluni
• Hondin burtur frá róðrinum
• Tankarnir burtur frá ferðsluni
Og tað er ikki trygt.


text:
Veitari av heildartænastu
Vit veita KT heildartænastu.
Vit veita KT tænastur á flestu økjum. Heimasíður, KT-vørður, forritan, SMS-skipan er bert nakað av tí vit takast við.
Yvirtaksera SMS skipan
Okkara SMS skipan kann brúkast til kappingar og tænastur. SMS kappingar verða í dag ofta brúktar í samband við marknaðarføring og er hetta ein sera góður máti at fáa betri samband við kundarnar.
KT-Vørður
Latið okkum ansa eftir ambætaranum og teldunum. Tað mesta av arbeiðinum verður gjørt við fjarstýring. Vit hava royndir við MS Windows, Mac, Linux og Unix.
Forritan og heimasíður
Vit veita heimasíður basera uppá CMS skipan. Hetta ger tað einfalt hjá kundanum at viðlíkahalda síðuna sjálvur. Eisini kunnu vit forrita skipanir eftir tørvi.
Opnar skipanir
Vit byggja okkara skipanir fyrst og fremst á opnar standardir. Fyri kundan merkir tað størri frælsi at flyta millum skipanir og veitarar.
09 / 2013
VP.fo er ein sera nógv vitjaður tíðindamiðil í Føroyum. Nú hevur VP so fingið eina app frá Ctrl Sp/f. Við hesari app er tað lættari at lesa tíðindi á fartelefonini. Eisini ber til at senda leinkju... Les meira...
07 / 2013
Miðlahúsið hevur fingið in.fo tíðindaportalin frá Ctrl Sp/f. Hendan síðan er ment við Typo3 og er serliga ment til at klára nógvan trafikk. Serligur cache servari ger síðuni sera skjóta. Les meira...


text:
Arbeiðsfólk til Eysturkommunu
Eysturkommuna søkir eftir tveimum arbeiðsfólkum at byrja skjótast gjørligt.
Arbeiðsuppgávurnar fevna m.a. um viðlíkahald av:
- vegum, gøtum, kloakkum og vatnleiðingum
- fríøkjum, spæliplássum
- aðrar fyrifallandi uppgávur
Førleikar:
Tað er ein fyrimunur, at tey, sum sett verða, hava stóra koyrikortið, hava royndir og eru før fyri at koyra vanligar entreprenørmaskinur, eitt nú gravi- og lessimaskinur.
Vit ynskja persónar, sum er samstarvssinnaðir, arbeiðsamir, dugnaligir og vælskipaðir.
Setanarviðurskifti:
Talan er um tvey fulltíðarstørv. Løn og setanartreytir eru sambært sáttmála millum avvarandi yrkisfelag og KAF.
Umsóknir:
Skrivlig umsókn við avritum av prógvum, CV, viðmælum v.m. skal sendast til:
Eysturkommunu
Oyran 2
512 Norðragøta
ella teldupost á: eystur@eystur.fo
Umsóknir skulu vera Eysturkommunu í hendi í seinasta lagi mánadagin, 21. mai 2018.
Nærri fæst at vita um størvini við at venda sær til Agnar Josephsen, rakstrarleiðara, tlf. 730026.


text:
29. Jun 2016
Námsfrøðingur til 6 ára stovuna í Lítlaskógi 30-35 tímar um vikuna at byrja 1. august 2016, fyribils fram til 30. juni 2017.Brennur tú fyri at arbeiða við teimum 6 ára gomlu og ynskir tú at vera partur av 6 ára stovuni í Lítlaskógi, so...
29. Jun 2016
Í dag eru sandkassarnir fyltir við nýggjum, lekkrum sandi. Tað er so deiligt og børnini hildu tað var so stuttligt at hyggja at gravmaskinuni, sum koyrdi aftur og fram við sandi :) ...
16. Jun 2016
Tey lítlu hildu eisini at hetta var ein stuttlig uppliving :) ...
15. Jun 2016
Ein spennandi og serlig uppliving :) ...
15. Jun 2016
Vit vóru á kaini har vit sóu Dannebrog koma at kai og drotningin kom á land og síðani var farið víðari á trappuna í býnum til móttøku :) ...
15. Jun 2016
Í gjár kom drotningin til havnar og vóru nógv børn við til at taka ímóti henni :)Hetta er heilt sikkurt ikki nakað ein upplivir hvønn dag :) ...
15. Jun 2016
Børnini í 6 ára stovuni hava havt halatudsur í einum akvarium og nú eru tær blivnar til froskar :) Tit kunnu síggja gongdina á myndunum :) ...
14. Jun 2016
Í morgin fra kl. 15- 17 verđur sól og summardagur á Lítlaskógi :) Tit hava sjálvi pylsir ella annad at grilla viđ :) stovnurin hevur saft, salat, kaffi og køku :)Vit gleđa okkum til ein hugnaligan seinnapart saman viđ tykkum :) ...


text:
Innan fyri býlingin í Víkum í Oyndarfirði standa stutt frá landi tveir stórir steinar, sum altíð liggja og ridla aftur og fram; um tað er logn og silvitni og dýrd í sjónum, kennist tað, tá ið ein tráða er løgd av landi út á tann steinin, ið næstur er landinum, at hann onga tíð er stillur; sum vera man, ridlar hann harðari, tá ókyrra er í sjónum. Hesin kletturin er um fimm favnar høgur, fýra favnar langar og tríggjar breiður. Ikki er gott at skilja, hvussu tað kann bera til, at teir soleiðis kunna liggja og ridla aldur og alla ævi uttan at máast av grundini, teir standa á. Men søgnin sigur, at tað var ein gandakelling, sum gjørdi, at so er, og tað bar so til. Tvey víkingaskip komu til Eysturoyar, fólkini á teimum løgdu at landi, hvar bygdir vóru fyri, og rændu fæ og drupu fólkini. Teir høvdu verið í bygdunum fyri sunnan har eystan til á oynni, komu nú úr Fuglafirði og róðu allan vegin fram við landi; nú teir koma innan úr firði út móti bygdini í Oyndarfirði, kom kellingin út, gandaði skipini, so at tey umskapaðust til hesar stóru steinarnar, og hon dømdi tey til at standa har og rinka í allar ævir.
V.U. Hammershaimb: ”Færøsk Anthologi I”, 1891


text:
Orð: Hans Adolph Brorson
Týtt: Victor Danielsen
1. Eg síggi teg, Guds Lamb, at stá
á Zionsfjalli hátt;
men leiðin tann, tú gekst, hon lá
ígjøgnum deyðans nátt!
Áh, byrði, sum tá lá á tær!
Vár skomm og last tað var;
vár synd har í títt hjarta neit
so fast, sum eingin veit.
2. Óseka Lamb! So eymkilig
tín neyð og pína var,
teg bant tín stóri kærleiki
at loysa okkum har;
har sleit hon vári fangabond,
tín gjøgnumstungna hond;
sum leyva upp úr grøv tú steig,
og deyðin bant teg ei.
3. Eg síggi nú kring um tín stól
ein hvítan skara stá,
hvørt eyga skínur sum ein sól,
at tað Guds Lamb kann sjá;
hitt orð um Lambsins kvøl og stríð
at gera okkum frí,
tað enn hitt fyrsta plássið fær
í einglasongi har.
4. Ótalda skaran síggi eg
ta gyltu hørpu slá,
at æra og tilbiðja teg,
sum doyði trænum á;
tað er sum havsins sterka ljóð,
tá har tey syngja fró:
Guds Lamb, sum várar syndir bar,
vit prísa, takka tær!
5. Takk, Faðir, at tú elskaði
ta falnu ættina
og fyri okkum ofraði
tín Son á krossins træ!
Hvør andadráttur prísi tær,
hvørt hjartaslag í mær,
ja, fyri drykkin, har tú drakk,
í allar ævir takk!


text:
Tiltak: JASMIN og Dreamers´ Circus í Tøting
Byrjar
19. mai. 2018 kl. 19:00
Stað
Tøting í Syðrugøtu
Lýsing
Atgongumerki á 150 kr. (tó bert 100 kr. fyri limir í Grót), kunna keypast í forsølu her:
https://gfestival.fo/products
JASMIN:
Unga sangarinnan Jasmin Mote, er veruliga komin fram í rampuljósi í Føroyum seinastu tíðina, eftir at hon nýliga hevur útgivið tvey stakløg Baby Blue og Make Sense, hevur hon við síni heilt serligu vøkru rødd, megna at sungi seg inní føroysku fólkasálina.
Jasmin og bólkur hennara vunnu tónleikakappingina Sement í 2017, og hava síðani verið virkin og smíða nýggjan og spennandi tónleik.
Her kanst tú síggja sjónbandalagið Baby Blue:
Manningin handan JASMIN er hendan:
Jasmin Mote
Bergur Fonsdal Johannesen
Vinjar Egilsnes Petersen
Harald Fonsdal Johannesen
Dreamers´ Circus:
Hendan sera dugnaliga trio´in úr Danmark, ið var stovanð í 2009, hevur vunna alkyns heiðurslønir fyri teirra tónleik: Talent of the Year, Album of the Year (A Little Symphony), Artist of the Year á Danish Music Awards 2013, og Album of the Year (Second Movement) og Composer of the Year á Danish Music Awards 2015.
Bólkurin ið spælir orkufullan fólkatónleik, hava hesa heilsan til okkara: “Vit hava arbeitt hart, ferðast nógv og spæla hópin av konsertum og móttøkan hevur verið ótrúlig. Vit eru á eini sannari ævintýraferð og vit gleða okkum at koma heim til tykkum at spæla.
Manningin er hendan:
Ale Carr – Cittern
Nikolaj Busk – Piano, Accordeon
Rune Tonsgaard Sørensen – Violin
Her kanst tú hoyra lagið City Gardens:https://www.youtube.com/watch?time_continue=24&v=kQiTsAMd4sc


text:
(Sosialurin prentaði hesa tíðargrein 29. august 2014)
- Kári á Rógvi, professari í løgfrøði
Nú nærkast tíðin við seyðasýningum, tá sýnsmenn av øðrum plássum koma at sýna seyðin í bygdini. Í hesum døgum koma eisini sýnsmenn at kanna málið um tunnil undir Tangafjørð.Vit mugu seta álit á, at gløgt er gestsins eyga. Kanningarstjóri er fyrrverandi umboðsmaður hjá Fólkatinginum. Tað starvið er í veruleikanum at vera umboð hjá donsku stjórnarskipanini, at kanna eftir hvussu fyrisitingin heldur meginreglur í stýrisskipan og fyrisitingarlóg. Í so máta er sýnsmaðurin væl valdur.
Niðanfyri skal eg tó loyva mær at koma við nøkrum ábendingum og áheitanum kanningini viðvíkjandi. Fyrst um setning, síðani um skipan av kanningini.
Løgfrøði – rein og veruleikafjar
Allarfyrst tó nakað um løgfrøði. Vit eru tíverri plágaði av, at løgfrøði í síni tíð gjørdist “reinsað” – løgfrøðingar vildu sleppa undan øllum órógvi av at práta um rangt og rætt (og serliga rættvísi), nú skuldi jura handla um vísindaliga at finna galdandi rætt við denti á §’ir ið áseta revsing. Fáa staðni gjørdis løgfrøðin meiri klinisk og formalistisk enn um okkara leiðir. At vera løgfrøðingur eftir hesi reinsaðu fatanini merkir at kanna, um onkur við stórari vissu kann revsast – alt annað er uttanfyri hvat juristurin fæst við.
Hetta sæst aftur í stýrisskipanarlógini og umsitingini av henni. Landsstýrismálanevndin var sett at ansa eftir, um løgmaður og landsstýrismenn sita við málsøkjum á lógligan og fullgóðan hátt, og fyri tað mesta hava kanningar hennara staðfest, at revsing ikki kundi áleggjast – og at onki annað var vert at skriva heim um. Høvuðsmaðurin aftanfyri stýrisskipanarlógina kallaði frágreiðing sína til løgmans fyri “óvissa forsøgn um úrslitið” av hugsaðum rættarmáli. Hann kom til, at lítið sannlíkt var, at nevningating hevði dømt landsstýrissmannin fyri at vera farin útum heimildir sínar. Onki um, hvat lógin áleggur landsstýrismanni og fyristing hansara at gera, onki av rósi, ábreiðslum ella tilmælum, bert henda reinsaða (fyri ikki at siga piðaða ella gelda) løgfrøðin: ‘ikki vist at nakar verður dømdur.’
Henda royndin at reinsa løgfrøðina hevur eisini gjørt hana veruleikafjara. Hon svarar til, at í líknilsinum um miskunsama samariubúgvan søgdu vit, at einasta at staðfesta er, at ongin av teimum ið sóu tann misfarna liggja beinbrotnan við vegin gjørdi nakað ‘ið nevningating við vissu hevði dømt teir fyri.’ Ikki ber til at rósa samariubúgvanum fyri rættan og góðan atburð, ikki ber til at harta hinar ið lótu mannin liggja. Serliga mugu vit ikki tosa um skyldur ella rættvísi, tí slíkt órógvar onkursvegna løgfrøðiliga arbeiðsháttarlagið.
Setningurin
Landsstýrismálanvendin líður undir at fáa ráðgeving av hesum slagi. Nevndin kundi kanna málið um tunnilin og sagt okkum, hvat vit kunnu læra av tí, hvussu fyrisitið skal vera í slíkum førum og gjørt okkum greið tilmæli fyri framtíðina. Serliga hjá framtíðar løgfrøðingum og øðrum embætisfólki og ráðgevum var gull vert at fingið hesa søguna útlagda, so vit vistu hvør bar seg fyrimyndarliga at, og hvør ikki. At leita eftir ‘vissu fyri revsing’ er sum at siga, at líknilsi um samarittin handlar um at búrkroppar ikki mugu sláa fólk og stjala frá teimum. Í seyðasýning er hetta sum bert at vraka summar brundir og als ikki geva premiur.
Denturin í spurningunum hjá landsstýrismálanevndini er á, um ávísur landsstýrismaður “hevur framt brot á § 5, stk. 2 í lóg um ábyrgd landsstýrisins.” Harvið gerst kanningin ov smøl og ov nógv merkt av próvbyrðuspurningum. Tulking av heimildum og útgreinan av skyldum verður ávirkað av, at ivin skal koma tí skuldsetta til góðar, tá spurningurin er ‘skal hesin í geglið?’ Nevndin minnir um hin ið spurdi “doyði so ongin?” – skal ongin inn at sita, so er tað “ein ring søga.”
Betri var at víðka setningin at spurt: ‘Kann kanningstjórin útgreina, hvørjar heimildir, skyldur og meginreglur um góða fyrisiting vóru viðkomandi í málinum at tunnil undir Tangafjørð, og ber til at gera tilmæli um lógarsmíð, fyrisiting og eftirlit fyri framtíðina?
Síðani skuldi verið lagt afturat, at var nakað at finnast at, skuldi kanningarstjórin sagt, hvørt grundarlag fyri at reisa mál um ábyrgd ella skaðabøtur. Løgnasta avleiðingin av hesum avmarkandi spurningunum er, at tvey hugsandi brot á galdandi lóg – at break-fee faktiskt er goldið, og at fyrisitingin í so kreativt fann orsøkir at nokta innliti – als ikki eru fevnd av setninginum – heldur ikki niðurbræðingin av føroyska løgmálaráðnum.
Skipan
Grundleggjandi virði í skipan okkara eru almenni og innlit. Gamla Løgtingið helt fundir sínar uttandura, har alt fólkið kundi møta og fylgja við. Ríkisgrundlógin sigur, at í rættargangi skal galda “offentlighed og mundtlighed i videst muligt omfang”; stýrisskipanin sigur, at sjónvarp og útvarp hava “frítt at senda beinleiðis” frá løgtingsfundum, og vit hava lóg um bæði partsinnlit og alment innlit. Í stjórnarskipanararbeiðnum var skotið upp at gera nevndarfundir á tingi almennar. Hesum fanst tann formalistiska løgfrøðin sjálvandi at, men nú eisini danir hava fingið sjónvarpaði samráð, átti at borið til at ‘sett í gildi’ ásetingar um tað sama.
Mest upplagda var at brúkt stóra nevndarhølið á aðru hædd í Løgtinginum. Har hevði verið pláss fyri kanningarstjóra og fólkum hansara, teimum kannaðu og hjásitum eins væl og øllum áhugaðum. Á Fróðskaparsetrinum lesa 40 fólk løgfrøði, umframt at mong onnur lesa ella virka á økjum, sum kundu havt nyttu av at sæð kanningina framda. Men at brúka høli við 10 plássum er sum setningurin alt ov trongt. At banda allar frágreiðingar, men ikki at stroyma tær og ikki at leggja tær fremst á heimasíðuna hjá Løgtinginum og ikki senda tær í Tingvarpinum er eisini í stríð við hesi grundleggjandi demokratisku virðini. Hartil kemur, at nyttan fyri pengarrnar verður nógv minni.
Tí í løgfrøði eru altíð grundgevingarnar og faktum meiri týðandi enn niðurstøðan. Samanber við Leveson kanningina í Bretlandi. Tann kanningin sæst á netinum – á youtube (ella levesoninquiry.org.uk) sært tú eittnú Tony Blair greiða frá viðurskiftum sínum við miðlarnar hjá Murdoch – kropsmál, rødd, alt er við, sum gevur innlit í, hvussu bretska ríkisstjórnin arbeiddi. Niðurstøðurnar í kanningini hjá Leveson ganga eisini mest uppá framtíðina, hvussu tey sleppa undan at miðlar og myndugleikar fremja lógarbrot. Um hesin ella hasin av røttum skal revsast fyri at hava mutrað løgregluna ella stolið fartelefonir, er minni áhugavert (og tað letur Leveson løgregluna kanna), altýðandi er at betra um skipanina fyri framtíðina við at staðfesta, hvat skuldi og hvat ikki skuldi verið gjørt í fortíðini. Ja, fíggjarkorini eru trengri hjá okkum, men nøkur web cam og at leggja skjøl á heimasíðu kosta ikki tað stóra.
Júst trongi setningurin sást longu fyrsta dagin í kanningini hjá Gammeltoft-Hansen. Spurdur um notatskyldu og innlit segði løgfrøðingurin hjá løgmanni seg ikki vita um víðkaðu skylduna at notera sambært venju hjá umboðsmanninum. Tá so embætismaðurin segði við Gammeltoft-Hansen, at kanningn ikki var um góðan fyrisitingarsið á økinum, mátti kanningstjórin siga, at “forudsætningsvis” mátti hann kanna skyldurnar hjá landsstýrismanninum, eisini skyldurnar hjá innlendismálaráðnum at skalfesta og lata innlit í tunnilsmálið, fyri at kunna siga, um hann hevði hildið tær. Tíbetur tambar kanningarstjórin setningin, men tað vísir bara, hvussu óneyðuga trongur setningurin er.
Slíkar eygleiðingar bera bert til, um vit sleppa at síggja kanningartilfarið heldur enn bert at bíða eftir niðurstøðum. Kringvarpið gjørdi heldur ikki fólkinum nakra public service við at fáa ein av hesum sonevndu viðmerkjarunum at krevja løgmann avhoyrdan (fyri ikki at siga avrættaðan) í skundi, tí tann eini embætismaðurin (sum hevur staðið fyri at fingið hugstkotini til CIP-loysnirnar og annars stendur aftanfyri føroyska svarið uppá Tvind-lógina) ikki kundi hugsast at siga ósatt, tí hann var “í veruleikanum departementchefur.”
Vit hava brúk fyri at fáa øll kortini á borðið. Okkum tørvar at spyrja kanningarstjóran, um hann ikki kann mæla til víðkaðan setning og geva okkum eina breiðari eftirmeting av allari umsitingini av málinum – gløgt er jú gestsin eyga – við denti á tilmæli um betri og rættvisari mannagongdir í framtíðini. Sýnsmenn skulu ikki bert vraka, teir skulu eisini greiða frá og geva premiru. Hesin sýnsmaðurin má siga okkum, ikki bert um nakar skal steinast (sjáldan nøkur nytta í tí), men heldur siga søguna um tann góða fyrisitaran í hesum høpi.


text:
Jákup hin Rættvísi
Jákup hin Rættvísi stundum "Jákup, Jesu bróðir" ella "Jákup, bróður Harrans", deyður uml. ár 62 e.Kr. (samb. Josephusi og Jerome) ella ár 69 e.Kr. (samb. Hegesippusi, Clementi av Alexandria og Eusebiusi av Cæsarea). Jákup var sambært Markus 6,3 og Matteus 13,55 í Nýggja Testamenti eitt av Jesu holdsligu systkjum.
- Er hetta ikki træsmiðurin, sonur Mariu, og bróðir Jákups og Jósesar og Judasar og Símunar? Og eru ikki systrar hansara her hjá okkum!« Og tey tóku sær ilt av honum. (Markus 6,3)
Innihaldsyvirlit
Hin Rættvísi[rætta | rætta wikitekst]
Jákup var ein frómur jødi, og hann varð sagdur at vera heilagur frá móðurlívi; "hann drakk ikki vín og át ikki kjøt. Hann rakaði sær ongantíð, eiheldur hann salvaði seg við olju, ella vaskaði sær í hitaðum vatni. Einans honum varð loyvt at fara inn í tað allarheilagsta tí hann varð ikki íklæddur ullint men línklæði; hann var vanur at fara einsamallur í templið, og sást ofta liggjandi á knøum í bøn fyri fólkið, so hansara knø vórðu hørð eins og á kameli. Vegna henda rættvísa levnað varð hann róptur "Hin Rættvísi"." (Hegesippus (100-180 CE))
Umvending[rætta | rætta wikitekst]
Jákup kom ikki til trúgv á Jesu læru fyrr enn Jesus var krossfestur og upprisin frá deyðum. Eftir umvendingina gjørdist Jákup ein av leiðarunum í frumsamkomuni í Jerusalem (Apostlasøgan 15,13) og í Galatabrævinum 1,19 lýsir Paulus hann sum ein apostul.
Jákup verður eisini settur í samband við semjuna ið kom í lag á apostlafundinum umleið ár 50, viðvíkjandi reglunum ið heidningar skulu fylgja, tá teir venda um til kristindómin; at teir skulu umganga kjøt frá offurdjórum, hordóm og blóð, hetta í minsta lagi, fyri at vera í tráð við siðbundnu jødisku reinleikalógirnar.
Men viðvíkjandi teimum heidningunum, sum hava tikið við trúgv, hava vit sent bræv og gjørt av, at teir ikki skulu halda nakað tílíkt, men at teir bert skulu vara seg fyri skurðgudaofri og blóði og tí kvalda og hordómi (Apostlasøgan 21,25)
Pínslarvátsdeyði[rætta | rætta wikitekst]
Hegesippus (100-180 CE) sigur víðari:
"Teir skriftlærdu og farisæarnir ið óttaðust at alt fólkið fór at taka við trúgv á Jesus, bóðu Jákup um at fara upp á tempulsvongin og tala til fólkið ið var samlað har í samband við páskirnar, og yvirtala tey um ikki at taka við vranglæru. Hartil svaraði Jákup: 'Hví spyrja tit meg um Jesus Menniskjusonin? Hann situr á himni við høgru hond hins alvalda, og skal koma aftur í skýnum.' Og tá nógv róptu 'Hosannah sonur Dávids' kastaðu teir skriflærdu og farisæarnir hann oman av templinum og steinaðu hann. Áðrenn hann doyði segði Jákup: 'Harri, Gud, Faðir, fyrigev teimum, tí tey vita ikki hvat tey gera'. Tá rópti ein av rechabitunum: 'Steðgið! Hvat gera tit? Hin rættvísi biður fyri tykkum'. Tá tók ein úr mannamúgvuni, ein tóvari, ein lurk ið hann nýtti at sláa klæði við og slerdi hin rættvísa í høvdið. Soleiðis leið hann pínslarvátsdeyðan. Tey gróvu hann á staðnum við templið, har minnisvarði hansara enn stendur."
Sum tann einasti persónurin í Nýggja Testamenti verður Jákup eisini umrøddur av einum samtíðar ikki-kristnum høvundi, Josephus, ið sigur at Jákup uml. ár 62 e.kr. varð dømdur av høvuðsprestinum Anan ben Anan (Ananus ben Ananus, Hannas ben Hannas) og síðani steinaður til deyðis.
Sí eisini: Jákup, sonur Sebedeusar og Jákup, sonur Alfeusar
Leinki úteftir[rætta | rætta wikitekst]
Keldur[rætta | rætta wikitekst]
- ↑ Hegesippus, "Fragments from His Five Books of Commentaries on the Acts of the Church, 170 e.kr."


text:
Dicuil
Dicuil ella Dicuilus var ein irskur munkur og landafrøðingur (føddur í seinni helvt av 8. øld), og sum verður roknaður sum ein tann fyrsti at lýsa Føroyar á skrift.
Í umleið 825 gav hann út bókina liber de mensura Orbis terrae – Bók um mát jarðarkringsins. Bókin er ein av fyrstu skriftligu keldunum, ið nevnir oyggjar millum Noreg og Grønland. Ein partur av bókini lýsir ein bólk av smáum oyggjum, ið lógu tætt at hvørjum øðrum. "Her hava einabúgvar búð fyri hundrað árum síðani, men er nú vegna víkingum oyddar fyri einabúgvum og er fult av seyði og fugli". Henda lýsing kann væl hugsast at vera av Føroyum.
Roynt hevur verið at víst á høvundan sum ein ávísur Dicuil eller Dichull, ið var abbedur í Palacht og føddur um ár 760, men er tað ikki prógvað. Um Dicuil veitst bara, at hann var limur í einum av írsku kleystrunum í frankiska kongaríkinum, og at hann við egnum eygum kendi oyggjarnar nær Onglandi og Skotlandi, t.e. allarhelst Hebridurnar, Orknoyggjar, Hetland og Føroyar: "Eg havi búð á nøkrum av hesum oyggjum," skrivar hann, "farin á land á nøkrum av hinum, eg havi í minsta lagi sæð fleiri av teimum og lisið um hinar".
Millum ár 814 og 816 skrivaði hann eitt verk um stjørnufrøði. Hansara verk um stjørnufrøði er býtt í fýra bøkur í bæði prosa og versi, og yvirlivir í einum einasta útgávu, ið er ogn hjá kleystrunum Saint-Amand, og sum í dag verður varðveitt í Valenciennes.
Í 825 skrivaði hann sítt kendasta verk, Liber de mensura Orbis terrae, ið er um landafrøði. Hetta verk var grundað á verkið Mensuratio orbis, ið var gjørt eftir boðum frá Theodosius II, eystur-romverskum keisara (ár 435), men De mensura Orbis terrae hevur eisini sjálvstøðug virði vegna lýsingar av oyggjunum í Norðuratlantshavi. Teir nýggju partarnir í verkinum eru um Evropa, Asia, Egyptaland og Etiopia, økini á jørðini, tær fimm stóru áirnar, ávísar oyggjar, longd og breidd av tí Tyrrenska havinum, ið liggur millum Sardinia og Sisilia, og tey seks hægstu fjøllini í heiminum, ið mann tá visti um.
Fyri norðbúgvar hevur hansara frágreiðing um munkar, ið høvdu búð í Íslandi í seks mánaðir, stóran áhuga. Frá 1.februar til 1. august 795 vitjaði Dicuil írskar einabúgvar í "Thule", t.e. helst Ísland, "har tað ikki var myrkur at forða einum í at gera tað, ein sjálvur vil".
Bókmentir[rætta | rætta wikitekst]
Verkini hjá Dicuil vórðu fyri fyrstu ferð prentað sum Dicuili Liber de mensura orbis terrae ex duobus codd. mss. bibliothecae imperialis nunc primum in lucem editus a Car. Athan. Walckenaer (Paris, 1807). Tann seinasta og besta útgávan er tann hjá J.J. Tierney: Dicuil: Liber de Mensura Orbis Terrae, (Dublin 1967).


text:
Tíðindi
1. mars 2018
Valskúlin á Skúlatrøð tók í fjør summar stig til at skipa hesa vallærugreinina, ið er starvsbreyt á 10. floksstigi. Skúlin spurdi ALS, um skipanin vildi vera við, og ALS bað Beintu Árnadóttir Gregersen, verkætlanarfólk hjá ALS, um at vera við at leggja ein part av starvsbreytina til rættis fyri skúlan. Á Starvsbreytini hevur Jóhanna Andreasen fyri ein stóran part staðið fyri undirvísingini á Starvsbreytini, har arbeitt verður bæði ástøðiliga og verkliga.
Beinta Árnadóttir Gregersen hjá ALS sigur, at Skúlin á Skúlatrøð í Klaksvík skal hava rós fyri, at tey royna eina starvsbreyt. Tað, sum ALS kann bjóða teimum á Skúlatrøð er at royna at vegleiða tey í at skriva umsókn, hvussu tey kunnu seta orð á sínar eginleikar, at eggja tey til at vera djørv og at fara eftir teimum størvum, sum tey halda vera áhugaverd. Foreldur hjá næmingum á Starvsbreytini eru altíð vælkomin at lurta, tá ið ALS hevur kunnandi fundir um skyldur og treytir. Her verður roynt at greiða teimum ungu frá, at tey sjálv mugu tora og sjálv mugu taka ábyrgd.
Á sjálvari Starvsbreytini hjá Skúlanum á Skúlatrøð fara tær fyrstu vikurnar til at læra, hvussu eitt CV í sambandi við at skriva umsókn skal snikkast til, hvussu ein sum best kann fyririeka seg til eina setanarsamrøðu.
Eitt CV er eitt yvirlit upp á eina til tvær síður yvir royndirnar hjá einum persóni og aðrar kvalifikatiónir, her ímillum útbúgving, vinnuligar royndir og vinnuligar førleikar. CV er ein stytting av orðinum Curriculum Vitae, ið er latín fyri "lívsskeið".
- Vit vita, at hjá summum er tað ringt til dømis at skula ringja út til almennar stovnar og arbeiðsgevarar, tí er tað ein partur av undirvísingini á starvsbreytini – at sleppa at royna seg og finna útav, at tað var nú kortini ikki so ringt, sum mann helt, tað fór at vera, og at tað ger einki, um tú kemur til at siga okkurt skeivt ella ikki veitst, hvat tú skalt siga, sigur Beinta Árnadóttir Gregersen, verkætlanarfólk hjá ALS. Í verkliga partinum av Starvsbreytini fara næmingar í starvsvenjing hjá fyritøkum og stovnum, tí hetta er eitt gott høvi hjá teimum, ið vilja menna persónliga styrki í sambandi við framtíðar starv, og hjá teimum. ið vilja hava víðari innlit í ymiskar vinnugreinir og størv.
Myndin:
Beinta Árnadóttir Gregersen hjá ALS sigur, at Skúlin á Skúlatrøð í Klaksvík skal hava rós fyri, at tey royna eina starvsbreyt
Tekstur og mynd: Sonne Smith
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Arbeiðarasáttmálarnir longdir í eina viku
Semingsmaðurin hevur útsett ein møguligan arbeiðssteðg
Føroya Arbeiðsgevarafelag og tey fimm arbeiðarafeløgini funnu ikki nakra semju um nýggjar sáttmálar.
Týsdagin 8. mai tilkallaðu partarnir fyrstu ferð semingsmannin, men semingsmaðurin metti tá, at partarnir ikki vóru komnir nóg langt í samráðingunum, og hann heitti tí á partarnar um at fara aftur til samráðingarborðið.
Samráðingarnar hava sostatt hildið fram inntil í kvøld, men nú staðfestu partarnir, at ikki komst longur í samráðingunum.
Eftir at hava tosað við partarnar hevur semingsmaðurin longt sáttmálarnar í 7 dagar til fríggjadagin 18. mai á midnátt.
Ein møguligur arbeiðssteðgur skal fráboðast við í minsta lagi 48 tímum og kann ikki fráboðast, fyrrenn sáttmálarnir eru farnir úr gildi, og semingsstovnurin er givin við semingsroyndum sínum. Arbeiðssteðgur kann soleiðis í fyrsta lagi byrja mánadagin 21. mai á middegi.


text:
Tíðindaskriv
22.01.2018 - 17:25
Ítróttur > Ítróttur > Badminton
Fyrsta vikuskiftið í 2018 luttók badmintonlandsliðið í kapping í Reykjavík. Hetta var samstundis fyrstu kapping við nýggja landsliðsvenjarin, Sune Gavnholt.
Føroysku leikararnir spældu í A-rekkjuni og meistarabólkinum.
Aftaná innleiðandi umførini komu leikararnir í 8 hálvfinalur.
Hálvfinalurnar vóru bæði spennandi og tættar. Tá avtornaði vóru Føroyar við í trimum finalum. Bartal Poulsen í meistararekkjuni, Rani í Bø í A-rekkjuni og Jóhanna Osberg Højsted/Sólfríð Hjørleifsdóttir í A-rekkjuni.
Øll spældu tey sera gott í finalunum, sum tíverri endaði við tapi.
Venjaratoymið Sune Gavnholt og Aritra Nandy eru sera væl nøgdir við túrin í Íslandi.
"Eg hopi, at hendan kappingin hevur verið við til at motivera leikararnar til at arbeiða meira og harðari í teirra feløgum. Eg gleði meg at læra meira um leikararnar í føroyskum badminton, so at vit gerast enn sterkari.
Aritra Nandy og eg hava havt gott samstarv á hesum túrinum, og haldi eg, at vit eru eitt gott toymi, vit stuðla og hjálpa hvørjumøðrum", sigur Sune Gavnholt at enda.


text:
- Tíðindi, mentan og ítróttur
Samráðast enn
Tíðin er um at ganga undan hjá hjá Høgna Hoydal, sum skal leggja uppskotið fyri løtingið í seinasta lagi týsdagin 28. februar klokkan 14, skal uppskotið viðgerast í hesi tingsetuni.
Evstamark fyri at leggja lógaruppskot fram er 7. mars, og frammanundan skal uppskotið helst hava verið til hoyringar. Tað kann tó gerast neyðugt at leggja uppskotið fyri tingið, uttan at hoyringarumfarið er liðug, sigur Høgni Hoydal í dag.
Í gjár boðaði Jógvan Skorheim, formaður í Nýggjum Sjálvstýri frá, at hann er til reiðar fara upp í samráðingarnar, sum annars bara hava verið millum samgonguna og Sambandsflokkin seinastu tíðina.
Uppskotið kanska í tingið
- Kann Nýtt Sjálvstýri verða við til at avmarka víðfevnda arbeiðssetningin í samgonguskjalinum og avmarka uppboðssøluna, so vilja vit tað.
- Eg vil lata hurðina á glopp, men tað stendur til landsstýrismannin, um hann tekur av, og er hugaður at fáa eina breiða semju um fiskivinnuna, sigur Jógvan Skorheim í tíðindaskrivi til miðlarnar.
Hetta hevur tó ikki broytt samráðingarstøðuna millum samgonguna og Sambandsflokkin, sigur Høgni Hoydal, landsstýrismaður í fiskivinnumálum.
- Vit eru í realitetssamráðingum við Sambandsflokkin, og tær samráðingarnar skulu vera lidnar fyrst, sigur landsstýrismaðurin.


text:
Orð: Chr. Richardt
Týtt: Jákup Dahl
1. Á bergi stendur vitin hátt,
hann sjálvur lítið sýnir,
tó ljós hans gjøgnum dimmu nátt
í ódn og logn bjart skínur;
sum stjørnan ljós hans svitast ei,
so skip og bátar finna leið,
tá av myrku nátt tað skýmir.
2. Sum vitin hava vit tað verk
at lýsa og at leiða
øll før, ið sigla, veik og sterk,
um lívsins fjørð hin breiða;
um djúpt er hav, hann stendur trygt,
tá vit á klett hann hava bygt,
hann ljós sítt tá kann spreiða.
3. Men fyrst og síðst ger vitin tað
við boðar øll at vara,
so gott og ilt er hvørt sítt lag,
og lygisker ei skjara,
so yvir dýpsins dulda kav
í trúgv vit halda fram um hav,
at lívsins strondum fara.


text:
Orð og lag: Ralph Carmichael
Týtt: Flóvin Tyril
Viðmerking: Týðing hjá Árna Jacobsen av sama sangi kann síggjast her.
Upprunaheiti: He’s everything to me
Boð um handaverk hans rúmdin ber,
tign hans kenst, tá ódn um landið fer,
dýrd hans stórbær fyllir víðu verð,
undurvert tað er.
Minnast má eg, at hann einaferð
Son sín gav sum offur niður her,
hann, sum syndatrælir fríar ger,
undurvert tað er.
Tá eg ásjón hans í trúnni sá,
stór hans miskunn var – eg undrast má,
tí eg sá, at hann var meir enn bert ein Gud,
sum fjarur var,
ið einki viðkom mær – men –
nú hann dag um dag mær er við lið,
styrki, vernd og troyst mín hvørt eitt stig,
hjálp so holl á vegnum smala við.
Hann alt, ja, alt mær er!


text:
Góð ráð
Áðrenn koyritúrurin byrjar
Skilagott er at fyrireika ferðina, so tú verður sum minst órógvað/ur:
• Stilla útvarpið ella tendra fløguna
• Ber so í bandi, at børnini eru sissað og ikki keða seg
• Set telefonina ljóðleysa, um tú verður órógvað/ur av, at hon ringir
• Stilla GPS’aran
Meðan koyrt verður
Meðan tú koyrir, kann tað vera ymiskt, ið órógvar teg. Umráðandi er, at tú handfert hetta róliga:
• Ikki róta eftir lutum, sum tú missir – finn teir, tá tú ert komin fram, ella koyr á trygt stað fyrst.
• Um børnini órógva, koyr á trygt stað og sissa tey, áðrenn tú koyrir víðari.
• Ert tú ferðafólk: Hjálp bilføraranum at sleppa at koyra í frið.
• Mótmæl, um bilførarin lesur ella skrivar sms ellar tosar í handhildna telefon.
Fartelefonir
Tað er freistandi at hava fartelefonina tendraða, meðan tú koyrir. Men telefonin kann órógva teg óneyðugt. Brúka hana við varsemi:
• Brúka ongantíð handhildna telefon, meðan tú koyrir.
• Steðga á tryggum staði, um ein samrøða krevur títt uppmerksemi.
• Skriva ella les ongantíð sms, meðan tú koyrir.
• Set telefonina ljóðleysa, um tú ikki kanst lata vera at taka hana, meðan tú koyrir.


text: Mánadagin 12. februar 2018 er føstulávintsmánadagur og tann dagin verður tímatalvan niðurløgd. Skúlin hevur heitt á allar næmingar um at møta mánadagin klødd, sum grýla og starvsfólkini hava fingið somu áheitan. Sí annars vikuætlanirnar. Vit gleða okkum til at sláa tunnu saman, finna kattakongarnar og eta føstulávintsbollar. Skúladagurin endar kl. 12.00. Bussarnir koyra heim kl. 12.05 hendan dagin og børnini, sum skulu í frítíðarskúla fara yvir somu tíð. Týsdagin 13. februar 2018 hava næmingarnir í grund- og miðdeildini frí (1.-6. flokkur).


text:
24. Mai 2018
TÍÐINDASKRIV FRÁ KLAKSVÍKAR SJÓNLEIKARAFELAGStuttlig endurreising á Norðoyastevnu Norðoyastevnan, ið verður hildin í Klaksvík fyrsta vikuskiftið í juni, er fyrsta stevnan á árinum. Tað er á Norðoyastevnu, at kappróðrarfeløgini skjóta kappingarárið í gongd og soleiðis eisini summarið. Hettar er nú sum fyrr, men Norðoyastevnan kann sigast...
23. Mai 2018
Dramaverkstaðið í Tórshavn, sum varð 20 ár í januar, fer í næstum út úr verkstaðnum at framføra tveir barnaleikir:"Gullringurin" og "Fremmanda gentan". Eisini syngur dramakórið.Framførslan við báðum leikum og kórinum varir í uml 50 minuttir.Leiksýningar:Løkshøll í Runavík: 26. mai kl. 14:00 og 16:00.Tjóðpallur Føroya: 12....
02. Mai 2018
Heldur tú sminkan er spennandi? So skipar MáF saman við fyritøkuni Skortur fyri einum áhugaverdum sminkiskeiði 23. – 24. juni í Sjónleikarhúsinum í Havn. Tveir spennandi dagar har tú lærir ymiskar arbeiðshættir at sminka til sjónleik/pall og eisini at sersminka (special effects) í samband...
17. Apr 2018
Í fjør heyst fór Havnar Sjónleikarfelag í samstarvi við Riu og Súsonnu Tórgarð úr Teatur Grugg undir eina spennandi verkætlan at stovna leikbólkin "Shakespeare Unplugged" við 6 ungum áhugaleikarum úr Havnar Sjónleikarfelag: Rógvi Dam, Eyðbjartur Skaalum, Petur Meinhard E. Andersen, Rúna Johanna Aref, Rebekka Dam...
14. Mar 2018
Í hesum døgum framførir Suðuroyar Sjónleikarafelag skemtiligu Suðuroyðar Kabarettina í mentanarhúsinum SALT á Drelnesi. Higartil hava seks sýningar verið, sum hava gingið væl og verið sera væl móttiknar. Eini 1400 fólk hava verið og hugt. Einki virki sjónleikarafelag hevur verið á Suðuroynni í fleiri...
13. Mar 2018
Á aðalfundi 10. mars komu tveir nýggir limir inn í nevndina í MáF. Tríggir nevndarlimir stóðu fyri vali - Noomi Reinert og Rúna Mortensen stillaðu báðar upp aftur, meðan Beinta Flóvinsdóttir ikki stillaði upp aftur. Noomi Reinert, sum hevur sitið sum forkvinna í nevndini...
20. Feb 2018
Hjálagt er grein frá Havnar Sjónleikarfelag í samband við, at 100 ár eru liðin, síðani felagið varð stovnað. MáF vil samstundis nýta høvi enn eina ferð at ynskja Havnar Sjónleikarfelag hjartaliga til lukku við teimum 100 árunum. ...
07. Feb 2018
MáF hevur aðalfundLeygardagin 10. mars 2018 kl. 11:00í Losjuni við Gøtugjógv.Dagsskrá sambært lógini (sí hjáløgdu skjøl). ...


text:
Reglur
- Næmingar skulu møta 10 min., áðrenn royndin byrjar
- Friður skal vera inni í royndarhølinum
- Næmingar skulu ikki samskifta sínámillum í royndarhølinum
- Tað er ikki loyvt at hava internetsamband
- Tað er ikki loyvt at spæla spøl, hyggja at filmi, brúka tekniforrit og lurta eftir tónleiki á telduni
- Tað er ikki loyvt hava fartelefonir, I-pod, oyrasniglar og líknandi við til roynd
- Næmingar skulu hava loyvi frá lærara, um teir skulu reisa seg upp, t. d. at fara á WC og prenta út
- Næmingar kunnu hava egna teldu við
- Microsoft Office ella Libre Office skal vera á telduni. Libre Office kann heintast ókeypis á internetinum. Eisini skal Foxit reader brúkast til at opna PDF skjøl við. Libre Office og Foxit reader finnast undir "Góð forrit" í vinstru síðu.
- Høvd til stílskriving skal vera á telduni. Tað kann heintast á www.snar.fo/progv.
- Í framseting og greiðslurokning kunnu næmingar fara, tá ið tveir tímar eru farnir
- Næmingar skulu fara til hús, tá ið teir eru lidnir, tó kunnu næmingar úr Oyndarfirði, Hellurnar, Funningsfirði og Elduvík bíða til bussurin koyrir
- Um næmingur ikki heldur seg til galdandi reglur, verður hann burturvístur, og heimið verður kunnað um hetta


text:
VELJA SAMKOMU
Hví skal eg koma í eina samkomu?
Hví skal eg koma saman við øðrum trúgvandi?
Hetta eru spurningar, sum eru heilt náttúrligir at seta sær. Eitt orðatak sigur: ”Ringur felagsskapur spillir góðar siðir”. Hetta er satt, og ein kann eisini venda hesum við, og siga: ”at góður felagsskapur verjir góðar siðir”.
Bíblian sigur: ”at vit ikki skulu halda uppat at koma saman” og í hesum sambandi gevur Bíblian okkum hesa áminning: ”Latið okkum geva gætur hvør eftir øðrum, so vit fáa hvør annan at brenna í kærleika og góðum verkum.”
Hebron er ein samkoma, sum ynskir at vera viðkomandi fyri øll. Vit ynskja, at tú skalt føla teg væl, og vit ynskja, at vit øll skulu fáa hvør annan ”at brenna í kærleika og góðum verkum”.
Tað er ikki alneyðugt, at tú velur Hebron, sum tað staðið, har tú ynskir at savnast saman við øðrum trúgvandi - MEN - tað er neyðugt hjá øllum at taka áminningina til eftirtektar um: ”IKKI AT HALDA UPPAT AT KOMA SAMAN”!


text:
Freistin at søkja fulltrúastarvið er 7. oktober
Í Granskingarráðnum er eitt fulltrúastarv við heitinum NCP-samskipari leyst at søkja. NCP stendur fyri National Contact Point. NCP-samskiparin er føroyska ábyrgdarfólkið fyri NCP-tænastuna, sum røkir áhugamál Føroya í mun til ES-granskingarsamstarvið.
Vit leita eftir einum fólki, sum hevur hug og áræði at taka yvir og menna samstarvið við ES á granskingar- og innovatiónsøkinum, sum frá nýggjárinum gongur undir heitinum Horizon 2020.
NCP-samskiparin skal í høvuðsheitum:
- Í samráði við avvarðandi myndugleikar standa á odda fyri føroysku NCP-tænastuni
- Fylgja við í og virka fyri møguleikunum fyri stuðli til føroyskar stovnar og virkir úr Horizon 2020
- Kunna alment og beinleiðis til áhugabólkar um stuðuls- og samstarvsmøguleikar í Horizon 2020
- Ráðgeva stovnum og einstaklingum í spurningum viðvíkjandi umsóknum til Horizon 2020
- Harumframt arbeiða við ymsum uppgávum á Granskingarráðnum
Førleikakrøv
Til starvið krevst hóskandi kandidatútbúgving og viðkomandi starvsroyndir, gjarna royndir frá
millumtjóða samstarvi og verkætlanararbeiði. Innlit í føroyska granskingarumhvørvið er avgjørt ein fyrimunur. Harafturat er neyðugt at duga væl at arbeiða sjálvstøðugt og skipað. Tað er ein treyt at duga føroyskt og enskt væl í skrift og talu og yvirhøvur at duga væl at samskifta.
Setanartreytir
Talan er fyribils um tíðaravmarkað starv í 1 ár, men møguleiki er fyri, at starvið verður broytt til eitt fast starv. Løn sambært avtalu millum Fíggjarmálaráðið og avvarðandi fakfelag.
Ferðing til fundir uttanlands er týdningarmikil partur av starvinum, tað er tí eitt krav, at tað ber til hjá fulltrúanum at ferðast javnan.
Starvsstaður er í Granskingarráðnum á Bryggjubakka í Havn. Byrjanardagur er 1. november 2013 ella skjótast gjørligt.
Freist v.m.
Meira fæst at vita um starvið við at ringja til Anniku Sølvará, stjóra fyri Granskingarráðið, á tel.
567803 ella við at skriva til annika@gransking.fo
Umsóknir við CV og avritum av prógvum skulu sendast til annika@gransking.fo í seinasta lagi 7. oktober 2013.


text:
Nú er tíð at skriva umsókn um stuðul til gransking 2017
Hevur tú eitt gott hugskot til eina nýggja granskingarverkætlan? Ella arbeiðir tú við onkrum granskingarevni, sum má kannast nærri? Kundi tú hugsað tær arbeiðsnáðir at granska komandi 2-3 árini? Nú er høvi at royna at fáa fígging til endamálið.
Granskingargrunnurin lýsir nú eftir umsóknum um stuðul til gransking. Í uppskotinum til fíggarlóg fyri 2017 eru 7,5 mill. kr. settar av til Granskingargrunnin.
Stuðul kann verða latin til
- føroyskar granskarar og granskaralesandi
- gransking og menning á ella í tilknýti til føroyskar granskingarstovnar og vinnufyritøkur
- gransking og menning, ið hava týdning í føroyskum høpi
Eitt av hesum krøvum skal lúkast, men best er um tvey ella øll trý kunnu lúkast.
Stuðul kann verða latin til ymisk sløg av verkætlanum, bæði 3 ára ph.d.-verkætlanir, post grad. ella post doc. verkætlanir, ið ganga um fleiri ár, smærri verkætlanir við styttri tíðarætlan og granskingarverkætlanir, sum fevna um vinnumenning og vinnugransking.
Játtanirnar seinnu árini hava ligið um 10 í tali árliga og stuðulin hevur verið frá 80.000 kr. til góða 1,1 mill. kr.
Umsóknarfreistin til stuðul til gransking í 2017 er 15. februar kl. 12 føroyska tíð. Lýsingin, kunning um formlig krøv, umsóknarblað og vegleiðing eru at finna her
Mælt verður umsøkjarum til at seta seg í samband við Granskingarráðið fyri at fáa ítøkiliga ráðgeving í sambandi við umsóknirnar. Tel. 567800 og teldupostur gransking@gransking.fo
Á Jobmatch, sum verður í Norðurlandahúsinum 29. desember 2016, fara vit at kunna um møguleikar og krøv til umsóknir um stuðul.